text:
Tres team di Cuerpo Policial, consistiendo di dos agente cada un, a tene un accion di control riba autonan transportando sushi na caminda pa dump na Parkietenbos. Polis di Bario di Piedra Plat y Paradera, Lloyd Wever, a splica cu esaki tabata un accion pa subraya e mensahe di dos siman pasa unda cu Polis a pidi pa mas consciencia di parti di esunnan transportando sushi pa dump.
Ultimamente ta parce cu a bira un “free for all” y hendenan no ta mara e sushi na un forma adecua y tampoco ta tapa e sushi bon. Consecuentemente, tin sushi ta bula, ta cay for di e truck y susha banda di caminda, Wever ta splica. A constata cu hopi di e sushi cu ta wordo haya banda di caminda ta procedente di transportacion di sushi na un forma no adecua. Esaki no ta aceptabel y mester wordo preveni.
Cuerpo Policial cu un anuncio den prensa dos siman pasa, sigui pa e prome di varios accion cu lo tuma luga, tin como meta pa nos comunidad tuma nan responsabilidad pa cu nos medio ambiente y limpiesa di nos isla mas na serio.
Lloyd Wever ta splica cu Cuerpo Policial ta aprecia tur e esfuerso cu nan a tuma nota di nan durante e controlnan unda cu no tur hende cu a wordo para a ricibi procesverbaal pa e situacion di nan baki di pickup of “aanhangwagen”. Esaki ta den e casonan di hendenan cu di berdad a haci nan best, pero por a ripara cu nan no tabatin nan lona bon poni of nan no a mara e sushi basta bon.
Aki e agentenan cu tabata controla a mustra nan con pa haci esaki corectamente y a laga nan bay cu un “waarschuwing”, o sea un advertencia, Lloyd Wever ta splica.
Durante e control cu a tuma luga for di 6or di mainta pa 12’or di merdia, Polis a para 85 auto. Di esakinan un total di 62 chauffeur a ricibi un procesverbaal. Di e 62 procesverbaal 27 ta basa riba articulo 41 (laadbak) y e resto tabata procesverbaal pa otro violacion manera rijbewijs, keuringskaart y mas.
E mensahe ta cla, nos tur ta responsabel pa mantene nos isla limpi y mester pone mas atencion riba entre otro e forma corecto pa transporta sushi y e luga corecto pa deposita sushi, esta Parkietenbos.
Cuerpo Policial ta pidi e atencion di nos comunidad pa cu e limpiesa di nos isla. Lloyd Wever ta añadi cu si acaso un persona a haci tur esfuerso pa transporta sushi na e forma adecua y ta ripara cu toch sushi a cay for di su auto, ta pidi e persona por fabor para un rato y piki loke a cay.
Polis lo sigui cu controlnan pa cu tiramento di sushi, cual ta inclui entre otro articulo 41, den e temporada nos dilanti pa promove un Aruba mas limpi y mas saludabel.


c: text/html

text:
Parlamentario mr. Xiomara Ruiz-Maduro:
Durante tratamento di Presupuesto 2014 y e dianan cu ta sigi nos por a constata cu sra Lopez Tromp como Presidente di Parlamento na mas cu un ocacion a busca tur manera pa por atacha e credibilidad di nos persona door di haci maluso di microfono di Parlamento pa vocifera cu mi persona lo ta falte respet y ta grosero. Un ehempel sigur cu e pocicion di Presidente di Parlamento ta wordo malusa pa e fin politico di descredita oponente politico enves di tene ordo y guia reunion manera ta wordo spera di un hende den un pocicion asina cardinal den nos democracia. Pero e actitud aki ta di spera, ya cu na momento cu bo entrega dignidad pa pocicion politico, bo ta caba cu tur bon ehempel pa grandi y chikito.
Laga nos ta sincero, hopi ta e comentarionan cu a ser scucha riba e manera relampago cu Presidente di Parlamento a scohe pa agenda y trata Presupuesto 2014 despues cu Gabinete Eman mes a tuma 10 luna pa hinke den otro. Scondiendo tras di e hecho cu si of no tabata tin acuerdo cu e otro lidernan di Fraccionnan no ta brinda mas credibilidad na e decicion descabeya di Presidente di Parlamento pa duna parlamentario solamente dos dia pa studia e presupuesto, traha pregunta y prepara pa debate cu e ministernan. Con cu bo bire, e ta keda un decicion cu no ta pas den un democracia y cu ta refleha un falta di profesionalidad den ehecucion di e funcion di Presidente di Parlamento.
Pa locual ta comportacion malo den Parlamento. Ta bon pa sra Lopez Tromp tuma tempo y reflexiona riba e manera hastro cu e mes ta expresa su mes y e manera cu structuralmente e ta stroba particularmente e dos damanan den opocicion di haya punto di orden y persoonlijk feit. Pa no papia mes di e manera cu ta haci remarca foi sla pa un Presidente di Parlamento cu mester ta eleva for di politica partidista. Un comportacion asina no ta digno di un ex mandatario di un Pais cu hasta a institui un Parlamento Hubenil pa nos Pais.
No ta necesario pa menciona na unda nos persona tabata labora promer cu nos a drenta politica pa purba descreditami. Alcontrario, ta hustamente esnan cu ta goza di integridad intachabel por labora na un lugar manera MOT. Aki mester remarca cu hopi den comunidad ta cuestiona e integridad y credibilidad di sra Lopez Tromp, ya cu no ta logico pa un ex Minister di MEP cu a wordo cuestiona y lastra asina formal pa AVP awe ta cambia camiseta politico pa figura hustamente den e partido ey y pa ocupa e pocicion cardinal di Presidente di Parlamento pa AVP. Ta mustra cu pa cierto hende dignidad tin prijs.
Ta keda na cada ken pa saca su conclucion riba e manera cu nos ta cumpli cu nos trabou di opocicion. Nos consenshi ta limpi y mihor ehempel cu esey no tin pa duna. Un cos ta sigur, na momento cu bo entrega dignidad pa pocicion politico bo ta caba cu tur bon ehempel pa grandi y chikito.

robotstxt: allowed

filter: keep


text:
WILLEMSTAD – Ku sorpresa mayúskulo, partido PAIS a tuma nota di e deklarashonnan durante e konferensiá di prensa di sr. Charles Cooper, ku a papia na nòmber di partido MAN. Den un komunikado, partido PAIS ta ekspresá su inkredulidat kon e mes un Charles Cooper tabata sitá for di un rapòrt di Kontrolaria General (ARC) den su último diskurso.
Ta fresku den memoria di e partido, kuantu atake feros sr. Cooper a lansa den direkshon di e instansia aki, na momentunan ku nan a desbaratá e forma di repartishon di tereno di sr. Cooper komo mandatario. Partido Pais ta kòrda kon sr. Cooper, na un manera sumamente ònbeskòp, a bisa ARC tira su rapòrtnan den ko’i sushi. partido PAIS ta kontentu ku tòg sr. Cooper a realisá e balor di kuida integridat di institutonan ku tin vital importansia pa nos demokrasia, pero aparentemente ta ora ta kumbiní so, Charles Cooper ta di akuerdo ku Kontrolaria General, e partido ta alegá.
Mas grandi tabata e sorpresa ora partido PAIS a tende sr. Cooper ta papia di Banko Sentral i a hasi un apelashon pa suspendé sr. Emsley Tromp, komo direktor di e banko. Partido PAIS sigur no ta defendé sr. Tromp, pero ta kere ku sr. Tromp ta un persona kuerdo, i ku ta den posishon pa defendé su mes. Manera lider polítiko di partido PAIS, sr. Alex Rosaria, korektamente a bisa, no ta na un parlamentario di disidí ki ora ta pidi pa pone un persona, si òf no, riba non-actif miéntras nan ta hasi investigashon.
Pero segun partido PAIS, ta iróniko kon sr. Cooper no a papia ningun palabra den direkshon di su amigu i kolega den parlamento, sr. Schotte, ku ofisialmente ta ser sospechá pa ministerio públiko pa e aktonan kriminal di labamentu di plaka i falsifikashon. Ainda mester bin aserka denunsia falsu di pèrdèmentu di pasaporte diplomátiko. Partido PAIS ta puntra dikon partido MAN no a pidi sr. Schotte pa hala un banda pasombra e ta un sospechoso den aktonan kriminal? Partido PAIS ta kurioso pa sa ku ki midí sr. Cooper i Partido MAN ta midi, segun nan komunikado.


text:
2007-12-10 Demonstrashon Kacho di Vigilansia [pap]
Dia 10 di desèmber 2007.
Djasabra tin demonstrashon na Dobberman Club na Saliña
Securitas Antias ta tèst forma nobo pa
vigilansia ku kachó riba merkado lokal
WILLEMSTAD – E kompania di seguridat Securitas Antias ta koperá ku e kompania Hulandes W&Z Beveiliging pa tèst un forma nobo di vigilansia ku kachó riba merkado di Kòrsou. P’esei djasabra awor, dia 15 di desèmber, nan ta duna un demonstrashon públiko na Saliña.
Securitas Antias i W&Z Beveiliging ta na punto di kuminsá un pilot project pa servisionan di seguridat ku kachónan spesialmente di trein. Hustamente pasobra esaki ta bai muchu mas leu ku loke te awor ta norma den e sistema ku aki ta apliká vigilansia ku kachó, e partnernan a palabrá ku nan ke tèst kon e sistema nobo ta funshoná den práktika i si tin sufisiente interes p’e for di merkado. Su aplikashon ta rekerí sierto invershon pa loke ta tempu, energia i kapital i p’esei nan ke tin un grado di siguransa ku lo tin sufisiente kliente ku ke hasi uzo di e servisionan spesial ku kachó.
Por ehèmpel, por laga e kachó di trein huntu ku un persona ku ta guia e kachó riba terenonan habrí ora ta buska pista di kiebro òf ora tin disturbio. Riba instrukshon di nan bas e animalnan aki ta buska un persona spesífiko òf un opheto ku e persona en kestion tabatin den su man, manera un pata di kabra, yabi di un seif, etc. Asina e kachónan aki ta yuda a base di e forma òf holó pa haña ophetonan bèk, pa lokalisá intruso, pa apartá un persona ku nan ta buskando den un multitut bochinchero, i ataká esun na momento ku e ke hòrta algu. E persona ku nan ta buska no por hui tampoko. E kachó di un moda sutil pa indiká su bas ta ken. E no ta hasi nada tanten ku e persona ei no purba kore bai. Kontrali na hopi otro kachó di vigilansia, esnan aki ta rechasá tur kuminda di otro hende ku no ta nan bas. Uso di e kachónan aki ta habri e posibilidat pa kubri muchu mas tarea i áreanan mas grandi di un forma mas efektivo, miéntras ku por pone e empleadonan riba mas òf otro tarea.
Demonstrashon riba djasabra
E siman aki ya dos di e kachónan di vigilansia di trein di W&Z a yega Kòrsou. Ta trata di kachónan bastante grandi ku tin e mesun tipo di sertifikado ku e kachónan spesialista di polis tin. Djasabra awor for di 5 or di atardi lo demonstrá públikamente riba tereno di Dobberman Club pegá ku Albert Schweitzer College na Saliña kiko e kachónan aki ta kapas n’e. E ora ei lo mustra tambe ku no ta trata aki di kachónan rabioso ku ta gruña i morde pa loko, pero bestianan ku ta di trein di tal moda ku nan ta yuda vigilantenan di un forma trankil i efikas den nan trabou di patruyahe i ku ta drenta akshon kontra malechor solamente ora esei ta realmente nesesario òf ora e haña tal instrukshon.
Kachó spesial pa listra
Na Hulanda W&Z Beveiliging a optené un tremendo reputashon tambe pa su aplikashon di kachó pa listra, por ehèmpel pa detektá droga, inkluso den establesimentunan di ‘horeca’ i na boka di trabou, òf eksplosivo den e lucha kontra terorismo. Pa e servisionan spesialista aki W&Z Beveiliging ya por konta instansia i empresanan renombrá na Hulanda entre su klientenan.


text:
WILLEMSTAD – Joseph ‘Jopi’ Hart, fundashon sirbi komunidat, ta splika ku den e último mensahe ku su persona a papia di vários área di atenshon importante pa nos por enfrentá
Tag "Trahado"
- Ta sospecha Israel di Krímen di Guera »
- Onderzoeksraad Voor Veiligheid (OVV) ta enkabesá investigashon buelo MH17 »
- Editorial – Atrako ku arma di kandela »
- Polis a detené dos hende i konfiská mariwana »
- UPDATE # 3 – TA BASTA AWOR »
- Wikènt final di The Champions Softball League/Liga Uni Tur »
- E shete refuersonan pa Selekshon U-20 a yega Kòrsou »
- Selekshon nashonal di vòlibòl den partido di fogeo awe nochi den SDK »
- UoC legt probleem collegegelden uit »
- Trahadónan di Fundashon Sedreko lo no sera nan boka mas »
WILLEMSTAD – Sindikato HORECAF ke habri un proseso di referendum pa Hotel Kurá Hulanda i Kurá Hulanda Lodge. Esaki enbista ku e sindikato no tin representashon ne hotèl aki i
SANAA – Un trahadó ku tabata laborá na e embahada aleman na Jemen a keda asesiná djadumingu último. E insidente a sosodé na Sanaa, e kapital di e suidat árabe.


text:
Aeropuerto Hato
Aeropuerto Internashonal Hato òf Aeropuerto Hato ta e aeropuerto di Kòrsou ku ta situá na parti nort di e isla, 12 kilometer di Willemstad. E aeropuerto tin servisio pa Norteamérika, Sur Amérika, Oropa i Karibe ku un largura di pista di aterisahe ku ta hasi e aeropuerto number sinku di Karibe.
Aeropuerto Internashonal Hato tabata konosí pa hopi tempu bou di e nòmber ofisial "Dr. Albert Plesman Airport". E aeropuerto a haña su nòmber e tempu ayá di un lugá situá djis serka di e aeropuerto. Durante Di Dos Guera Mundial Aeropuerto Hato tabata un di e aeropuertonan mas importante den e area di Karibe.
E aeropuerto tabata un hub pa Antilliaanse Luchtvaart Maatschappij ku despues a bira Air ALM i su suksesor Dutch Caribbean Airlines te ora DCA a bai bankrut den 2004. Awendia e ta un base pa Insel Air i Dutch Antilles Express.
Aeropuerto Internashonal Hato tabata konosí pa hopi tempu bou di e nòmber ofisial "Dr. Albert Plesman Airport". E aeropuerto a haña su nòmber e tempu ayá di un lugá situá djis serka di e aeropuerto. Durante Di Dos Guera Mundial Aeropuerto Hato tabata un di e aeropuertonan mas importante den e area di Karibe.
E aeropuerto tabata un hub pa Antilliaanse Luchtvaart Maatschappij ku despues a bira Air ALM i su suksesor Dutch Caribbean Airlines te ora DCA a bai bankrut den 2004. Awendia e ta un base pa Insel Air i Dutch Antilles Express.
This is an excerpt from the article Aeropuerto Hato from the Wikipedia free encyclopedia. A list of authors is available at Wikipedia.


text:
- E artículo aki ta skirbí na papiamento. Lo ta apresiá si por mantené e artículo aki na estilo di papiamento.
Aruba ta un isla cu geograficamente ta keda den e parti mas zuid di e laman Caribe. E ta situa 27 km noord di e Peninsula di Paraguana, Estado Falcon, Venezuela. E islanan Aruba, Bonaire y Curaçao, tur tres situa dilanti di e costa noord di Sur-America. E islanan tambe ta conoci como Islanan ABC. Aruba ta un pais cu como pais-miembro ta forma parti di e Reino Hulandes como un partner, hunto cu Antia Hulandes y Hulanda como un pais autonomo, difini den Status Aparte cu ta na vigor desde 1 di januari 1986. Prome cu 1 di januari 1986 Aruba aforma parti di e pais Antia Hulandes, cu te cu e tempo ey tabata consisti di e seis islanan Aruba, Bonaire, Curaçao, Saba, Sint Eustatius y Sint Maarten. Riba 10 di october 2010 e pais Antia Hulandes a wordo desolvi y Curaçao cu Sint Maarten a haña mescos cu Aruba un Status Aparte. Bonaire, Saba y Sint Eustatius, e asina yama 'Islanan BES" a haña e status di municipio special di Hulanda. Aruba ta culturalmente hopi liga na Curaçao y Bonaire, entre otro door cu na tur tres isla ta papia e mes un idioma, esta Papiamento.
HistoriaEdit
Articulo principal: Historia di Aruba
E prome habitantenan di Aruba tawata Indjan Arawak cu a bin for di Venezuela. Alonso de Ojeda, un explorado Spaño, a descubri Aruba alrededor di 1499. E prome mapa cu Aruba ta parece riba ta pinta pa e cartograf Juan de la Cosa, cu a compaña Ojeda, y asina e exploracion y colonisacion di Aruba a keda inicia pa e Spañonan. Te cu na mas of menos aña 1636 Peter Stuyvesant cu anteriormente tawata na e colonianan Hulandes na Brazil, a bin ocupa Aruba pa e West Indische Compagnie Hulandes, cu a adkeri nan prome colonia Americano den e region di awe New York, pero na aña 1791 a stop di existi y a traspasa e isla den man di e gobierno Hulandes. Aruba a sigui como colonia Hulandes bou di e Bataafse Republiek y despues Republiek der Nederlanden. Na 1805 e Inglesnan a ocupa Aruba pa un tempo corto y na 1816 Aruba a haya bishita di e General Francisco de Miranda, compaña pa un grupo grandi di 'freedom fighters' cu a parti un proclamacion dirigi na e habitantenan di Aruba, den cual a splica nan intencion di libera e paisnan latino Americano. E Hulandesnan a ocupa Aruba despues bek, unda te awe bou di e statuut di Reino ta bou di e dominio y poder colonial Hulandes como un nacion y pais cu den e Reino Hulandes ainda ta den e proceso di su decolonisacion , segun e mandatonan duna pa e pueblo di Aruba desde 1947, 1977, 1983. For di 1816 Aruba como parti di e colonianan Hulandes prome bou di e West-Indische Co. y te na aña 1845 bou di e nomber di "Curaçao en onderhorige eilanden" cu despues a bira "Antia Hulandes" cu mescos cu e statuut impone na 1954 tawata temporario, Aruba a keda forma parti di dje te cu, cumpliendo cu e proceso di nos decolonisacion, na 1985 a bira Nacion y Pais separa, para riba nos mes, independiente den Reino, faltando pa na 1996 a aboli e statuut pa a yega na e Reino Hulandes den forma di un commonwealth, manera tawata e mandato di e pueblo di Aruba desde 1947 (pa a bira di cuater pais di e commonwealth), ripiti na 1977 y acorda na 1983.
PoliticaEdit
Mira articulo principal: Politica di Aruba
E movimento pa Aruba su decolonisacion y independencia a cuminsa for di aña 30 cu Aruba a pidi pa cuminsa para riba su mes y na augustus 1947, Aruba a presenta su prome "Staatsreglement" (constitucion), pa Aruba su "status aparte" como un nacion y pais independiente cu e status di un estado autonomo den e Reino Hulandes den forma di un Commonwealth Hulandes, segun e ehempel di e Statuut di Westminster di 1931 di e Commonwealth Britanico. Na e Coferencia di Mesa Rondo (Hulandes: Ronde Tafel Conferentie, RTC) na 1948 a presenta e deseo y mandato aki di e Pueblo di Aruba pa a bira e di cuater pais independiente den un reino den forma di un commonwealth. Pero na 1954 cu a impone e Statuut, e status obteni pa Aruba tawata di un Teritorio Insular Autonomo di un "pais" cu a ser yama "Antia Hulandes". Na e Coferencia di Mesa Rondo di 1981 y 1983 a trece e mandato di 1977 di e Pueblo di Aruba, logrando e acuerdo di Aruba su decolonisacion, cu Betico a yama "un acuerdo di diamanta" Na 1986 Aruba a realisa su status di pais separa y independiente y di estado miembro di e Reino Hulandes, pero te awe Hulanda no kier cumpli cu e abolicion di e statuut colonisado impone for di 1954. Nan a disfrasa y camufla nan dominio y poder colonisado impone desde 1954 como supuesto "lazonan di un federacion".
Dia 24 di november 1955,(a aproba e Escudo di Aruba dia 15 di november 1955) J. Irausquin di Aruba di e partido politico PPA (Partido Patrico Arubano) a presenta un discurso dilanti di e United Nations Trust Committee (Comite Fiduciario di Nacion Uni) pa a splica e situacion cu a keda acepta temporalmente. El a finalisa su discurso bisando cu den futuro tin mas cambio ainda pa bin, y cu e ta espera di por conta riba e mesun bon diligencia y cooperacion.
Na 1972 a continua cu e proceso di decolonisacion y independencia. Esaki a inicia for di aña 40 na un conferencia na Surnam unda cu Betico Croes di partido MEP (Movimiento Electoral di Pueblo) a propone tambe un "sui-generis" Dutch Commonwealth di cuater pais y estado independiente miembro: Aruba, Hulanda, Surnam y Antia Hulandes, cada un cu su propio soberania y identidad nacional. Mr. C. Yarzagaray, representando e partido politico AVP (Arubaanse Volkspartij), a propone pa tiene un referendum pa e pueblo mes dicidi su propio destino y a proclama cu: "Aruba hamas lo acepta un federacion niun nacionalidad di segundo categoria".
Betico Croes mesora a inicia na Aruba un campaña pa informa y prepara e pueblo di Aruba pa Aruba su independencia politico y un status aparte den un commonwealth Hulandes liber di tur resto di colonisacion. Na 1974 e Ministro di Structura Estatal a percura pa publica e "Witboek over de Status Aparte", y na maart 1976, un comite nombra pa gobierno di Aruba a logra keda cla cu tur preparacion pa a introduci e bandera y himno nacional di Aruba como e dos simbolonan di Aruba su soberania y independencia, y hunto tambe a fiha 18 di maart 1981 como fecha pa Aruba su independencia como pais completamente separa y independiente cu un status aparte como estado miembro di un commonwealth nobo, moderno, bou di un statuut dor di cual lo a elimina pa semper e gran berguensa di tur e resto di dominio y poder colonial. A sigui na maart 1977, cu e referendum (Aruba a ser obliga pa a yama e referendum aki un 'encuesta', pasobra pa ley Aruba no tawata permiti pa tiene un referendum) pa e pueblo mes determina su futuro cu a ser teni cu e sosten di e Nacion Uni y 82% di e votadonan a scohe pa independencia: pa Aruba ta un pais riba su mes, y cu derecho di ta un estado miembro di un comonwealth nobo, moderno Hulandes, manera tawata e deseo di e pueblo ya for di añanan 40, pa Aruba iguala cu e otro cuater paisnan cada un como Estadonan di Miembro lo a obtene nan 'status aparte' eyden.
E gobierno di Aruba a asigna e 'Instituut van Sociale Studies' den Den Haag pa haci un estudio di Aruba su independencia, cu a wordo publica den 1978, cu e titlo "Aruba en Onafhankelijkheid, achtergronden, modaliteiten en mogelijkheden; een rapport in eerste aanleg".
Na e conferencia di Den Haag den 1981, Aruba su independencia a wordo proponi na 1991. Den maart 1983, basa riba e Referendum, finalmente Aruba a haya un trato oficial den Reino, pa Aruba su decolonisacion y independencia, e prome pais birando den Reino Hulandes, cu su mesun costitucion, unanimamente aproba y proclama den augustus 1985, y despues di un eleccion teni den november pa Aruba su prome parlamento. Aruba a separa for di Antia Hulandes y bira oficialmente un pais y e di tres miembro di estado den Reino Hulandes dia 1 di januari 1986, cu despues di 10 aña Aruba a ful independencia na aña 1996, y cu e abolicion di Reino Hulandes Bieu. Un miembro di estado nobo di e nobo Reino Hulandes como completamente nobo y moderno di Dutch Commonwealth, liber di tur dominio colonial. E logro grandi aki ta danki na e United Nations Resolutions pa elimina colonialismo y tambe na Betico Croes y e steun politico di otro nacions manera Merca, Panama, Venezuela y varios pais Europeo. Croes tawata proclama e "Libertador di Aruba" despues di un accident tragico dia 31 december 1985 y a fayece den november 1986.
Organo Structural di Reino HulandesEdit
Mira: Disolucion di Antia Hulandes
Den 1990, e movimento pa independencia tawata laga pa otro ocasion na e peticion di Aruba su Prome Minister, Nelson O. Oduber. E articulo di programacion di independencia completo di Aruba, cu base den e Referendum di 1977 y e Acuerdo di 1983 pa Aruba su Descolonisacion y e independencia tawata rescindi/gelos den 1995, pero e proceso mester ta completo como un mandato oficial pa e pueblo di Aruba for di 1947 y 1977.
- Di 1 di januari 1986, e Reino Hulandes tawata consisti di tres pais: Hulanda, Antia Hulandes y Aruba.
- For di 10 di october 2010 caba, e Reino Hulandes ta contene cuatro pais: Hulanda (isla-BES: Boneiro,Saba, St Eustatius) , Aruba, Corsou y Sint Maarten.
Aunke e “igualdad” di e paisnan ta explicitamente abou den e preamble den e statuut, cu ta escirbi: "..teniendo cuenta cu a wordo expresa libremente su boluntad di stablece un orden nobo constitucional den Reino Hulandes, es cu lo hiba for di su interes interno di un manera autonomo y di su interes comun den un base di igualdad, y es cu ta otorga nan entre otro e asistencia reciproca , a resulta di un mutuo acuerdo...", den practica, Hulanda tin considerablemente mas mandato cu Aruba, Sint Maarten y Curaça.
Eleccion di ArubaEdit
Mira: Elecionnan na Aruba
Como cu Aruba de facto mescos cu Hulanda ta un Pais separa, independiente, riba su mes, y un estado miembro di Reino Hulandes, e politica di Aruba ta den forma di un democracia parlamentario, unda tin un cabinete di Ministronan consistiendo 8 Ministero nombra pa Parlamento. E parlamento tin 21 miembro cu ta ser eligi directamente door di pueblo pa sinta un termino di 4 aña. E Gobernador di Aruba, kende ta representa La Reina na Aruba, ta ser nombra pa un termino di 6 aña.
Eleccionnan ta tuma lugar cada cuatro año pues e siguente eleccion lo mester tomar lugar na anja 2013.
EconomiaEdit
Articulo Principal: Economia di Aruba
Aruba ta gosa di un di e norma di biba mas halto den e region Caribe, cu un porcentahe hopi abou di pobresa y desempleo. Mas cu mita di Produccion Nacional Bruto ta wordo genera den e sector turistico. Turismo ta un di e pilarnan mas grandi pa e economia cu turista procedente di Merca, Canada y Europa. Merca ta e partner mas grandi cu Aruba ta haci transaccion economico cu ne. Un deficit den e presupuesto di Gobierno di Aruba ta algo cu ta comun cual ta contribui na e porcentahe halto di inflacion. Aunke Gobierno tin e intencionnan pa corihi e mal custumber aki pa aña 2009. Pa añanan caba Aruba ta haya ayudo financiero for di Hulanda. E florin Arubiano ta mara na un tarifa fiho di AWG 1,75 = US$ 1,-
GeografiaEdit
E isla generalmente tin lama keto y relahante cu excepcion di e parti noord cuta bastante bruto. Tur lama ta rondona cu santo blanco cu ta haci e lamanan hopi atractivo. Tambe nos tin cero cu bunita bista den cual Hooiberg (165 m) y Jamanota (188 m), ta destaca. Oranjestad, nos capital, cual ta localisa na 12°19′N 70°1′W / 12.317, -70.017, ta situa 25 km panoord di Venezuela.
Semper e clima ta consisti di un dia cayente. No mester di weather.com pa bisa nos cu ta bay tin solo pa mastanto dje aña.
DeporteEdit
Na Aruba e deporte mas conoci y mas practica ta futbol, despues ta sigui baseball. Tambe e sportnan mane volley, atletiek, basketball y softball sa word practica sin laga afo sport acuatico. Sport cu ta atrae mas hende ta futbol, riparabel na nan final compara cu baseball. Aunke tin masha poco posibilidad cu un di e atletanan lo bira profesional, of hunga den exterior. Pero toch e weganan di futbol y baseball semper ta competitivo y di bon calidad cu hungandonan di hopi talento. Softball tambe ta un sport cu ta yama hopi atencion ya cu e ta un sport cu ta hunga tur weekend na diferente veld y ta algo cu ful famia por bay disfruta.
DemografiaEdit
Aruba ta situa den parti zuid paden di Caribe. Door cu no a haci hopi yobida, Aruba a wordo salba door di sistema di plantacion y economico di transacion di negoshi di catibo. Aruba su poblacion ta estima 80% mestiso y 20 % grupo etnico. E Arawaknan tawata papia un sorto di "Spaño/Portugues kibra" unda nan a siña for di nan antepasadonan na Hispaniola. E Hulandesnan a tuma control 135 aña pasa despues di e Spañonan, nan a laga nan pa cultiva y uza e isla como fuente di carni pa otro posesion Hulandes den Caribe. E partimonio Arawak ta mas fuerte cu esun di otro isla Caribense. Aunke no a keda hopi evidencia di indjan, e caracteristica isleño ta claramente indica cu tawatin nan partimonio gentico Arawak. Un parti grandi di e poblacion ta bin di descente Arawak y menos for di e antepasado Spaño, Italiano, Hulandes y un par di Frances, Portugues, Britanico y Africano. Recientemente tawatin un considerabel inmigracion na e isla for di e nacionnan bisiña di Merca y Caribe, posiblemente treci pa e miho trabounan paga. Den 2007, e leynan nobo di inmigracion a wordo introduci pa yuda controla e crecimento di e poblacion mediante e restriccion di e trahadonan stranhero na un maximo di 3 aña di residencia den isla.
Demograficamente, Aruba a sinti e impacto di cercania di Venezuela, mas hopi cu e cercania di Curaça y Boneiro. Gran parti di Aruba, e famianan ta bin door di Venezuela y tin un aumento temporal di Venezolanocu ta bin biba na Aruba.
Comunidad HudioEdit
Actualmente e comunidad Hudio di Aruba ta numera pa 35 Hudio.[1] E comunidad aki a bira oficial for di 1754, ora Moses Solomon Halevi Maduro y su casa y su seis yiunan a ricibi un permit special na e isla door e Hulandesnan Real. Maduro a funda e 'main shipping company, Maduro & Sons'. E santana Hudio, cu regularmente a wordo uza pa entiero di e Hudionan cuminsamento di aña 1837, ta contene ocho tumba di graf datando bek na 1563, e unico indicacion di un presencia Hudio riba e isla prome cu siglo 18.[2]
E prome minister di Aruba, Mike Eman, ta bin di un famia Hudio.[2]
Ciudad y barioEdit
Mira: Lista di luga na Aruba
E isla, cu un poblacion di mas di 140.000 habitante, no tin stad grandi. E districtonan:
- Noord
- Oranjestad West )
- Oranjestad Oost )(33,000 den 2006)
- Paradera
- Santa Cruz
- Savaneta
- San Nicolas Noord
- San Nicolas Zuid
EducacionEdit
Enseñansa ta ocupa un funcion cardinal den e desaroyo di Aruba. Enseñansa na nivel ta un condicion importante pa hende suficientemente bon educa ariba e isla aki.
Como bintidos mil alumno y studiante ta bay scol tur dia na Aruba. Na mas o menos ochenta scol, e alumno- y hobennan ta haya e oportunidad pa descubri, desaroya y uza nan propio capacidad.
E sistema actual di enseñansa na Aruba conoce e siguiente nivel di enseñansa y tipo di scol:
-Enseñansa pre escolar pa e grupo di edad 0 pa 3 aña; -Enseñansa preparatorio pa e grupo di edad 4 pa 5 aña; -Enseñansa basico pa e grupo di edad 6 pa 11 aña. Fuera di enseñansa basico regular, Aruba conoce tambe:
-Enseñansa special, reparti den: Enseñansa pa muchanan cu tin dificultad pa siña (MLK); Enseñansa pa muchanan cu tin hopi dificultad pa siña (ZMLK); Enseñansa pa muchanan sordo y mudo.
-Enseñansa avansa (AVO/LBO) pa e gruponan di edad 12-15 te 17 aña, reparti den: Educacion Profesional Basico (EPB) cu e ciclo basico y e ciclo di profesion y banda di dje e educacion pa aspirante. E ciclo di profesion ta reparti den: Sector tecnico (T); sector economico (E); sector di cuido (V). enseñansa general secundario (MAVO); enseñansa general avansa (HAVO); HAVO y VWO ta cay bou di un solo scol, Colegio Arubano. Tin un scol na San Nicolas y Oranjestad enseñansa preparatorio cientifico (VWO).
-Enseñansa post secundario (MBO/HBO/VWO) pa e grupo di edad 15 pa 17 aña, reparti den: Educacion Profesional Intermedio (EPI); Unidad Ciencia y Tecnologia (CT); unidad Salubridad & Servicio (SS); unidad Hospitalidad y Turismo (HT); unidad Economico (E).
estudio pa maestro di scol (IPA). IPA ta forma docente dinamico y profesional pa drenta scol preparatorio, primario y secundario. IPA tin specialisacion pa bira docente di preparatorio (kleuter), primario (scol basico) y pa bira docente di scol secundario tin actualmente Bachelor y Master Papiamento, IK (informatiekunde) y CKV (Culturele & Kunstzinnige Vorming). IPA tin un seccion nobo cu a start sali na aña 2007 cu ta Movecion y Salud (M&S).
Universiteit van Aruba (UA) Facultad Huridico (JF); facultad Financiero-Economico (FEF). Enseñansa pa adulto pa esnan cu no ta bay scol mas di 15 aña pariba. Tanto e enseñansa pre escolar como e gran parti di enseñansa pa adulto no ta cay bou di e ley di enseñansa y supervision di Departamento di Enseñansa.
Programa di incorporacion Programa di incorporacion pa enseñansa basico. E programa di incorporacion ta un proyecto di Departamento di Enseñansa y ta cay bou di Directiva di Scol Publico. Pa casi diescuatro aña ta existi na cinco scol basico publico un programa special pa guia mucha cu un otro idioma di cas, e asina yama PRISMA-project. Y desde 2002 e programa aki ta existi na algun Dependances. Na principio e meta di e proyecto di Prisma tabata solamente pa yuda e muchanan cu un otro idioma na cas cu no ta Papiamento of Hulandes, pa nan por domina den un tempo relativamente corto e idioma Hulandes. Na 2001 a scohe pa e Dependances ora cu a descubri cu tin hopi mucha stranhero bibando na Aruba y cu no ta bay scol. Desde e momento ey e fluho di mucha stranhero pa Aruba a aumenta bastante. A scohe pa guia nan den e Dependances, p’asina no pone un peso extra ariba e scolnan regular y e maestronan na e scolnan aki. Di e forma aki e maestronan por a duna mas atencion na e muchanan naci na Aruba. Pero den transcurso di aña mas y mas mucha Arubiano a haya ayudo extra den e idioma Hulandes pa medio di e metodo di Prisma. Hulandes ta y lo keda pa e muchanan Arubiano un idioma stranhero y lo no bira nunca nan prome idioma di cas of lenga materno.
Acercamento Tin dos manera di acercamento:
-Na e scolnan basico publico ta saca e alumnonan di Prisma for di klas ora di les di Hulandes y di lesamento. Durante nobenta minuut nan ta haya les di Hulandes y lesamento segun e metodo di Prisma den un local apart. Despues nan ta bay nan klas bek y ta sigui atende e otro lesnan cu nan compañenan di klas. Si resulta necesario, nan ta sigui cu “Taal en Lezen” segun e programa di Prisma te ora cu nan no tin mester di ayudo adicional. E scolnan publico ta traha cu rooster semanal cu ta reparti segun edad. E grandura di e grupo segun edad por varia pa cada “blokuur”; -E Dependances ta scolnan apart na unda gran parti di mucha stranhero entre 8 y 13 aña ta reparti den grupo fiho di maximalmente 15 alumno pa klas. E klasnan ta reparti segun edad. Durante henter un aña escolar e alumnonan ta den un Prisma klas. Durante henter e aña ey nan ta haya solamente e idioma Hulandes y lesamento segun e metodo di Prisma. Fuera di esey nan ta haya tambe e mesun metodo di 'rekenen' igual na e otro scolnan basico. Despues di un aña nan ta pasa pa un scol basico of scol avansa igual cu e muchanan di Aruba.
Programa di incorporacion pa studiantenan secundario Desde 2002 ta acepta hoben entre 14 y 18 aña cu un idioma stranhero apart na un Dependance. Cu ayudo di un programa special nan ta haya preparacion durante un aña escolar pa despues nan pasa over pa enseñansa avansa. Esaki por ta mavo den dia, scol anochi of EPB. Ta reparti e alumnonan aki tambe den grupo di 15 pa klas.
E scolnan di ArubaEdit
- Estudionan Academico:
- UA (Universiteit van Aruba)
- IPA (Instituto Pedagogico Arubano)
CulturaEdit
Riba 18 di maart ta celebra e dia di Himno Nacional di Aruba. Na 1976, Aruba a hañ su Himno Nacional (Aruba Dushi Tera) y Bandera.
E origen di e poblacion y e posicion geografico di e isla a duna Aruba un cultura mixto. Segun e Bureau Burgelijke Stand en Bevolkingsregister (BBSB) desde 2005 Aruba ta conta cu 92 diferente nacionalidad.E influencia Hulandes por wordo mira ainda, manera e celebracion di Sinterklaas dia 5 y 6 di december y otro dia di fiesta manera 30 di april unda Aruba y Reino Hulandes ta celebra e haciment'i aña di S.M. Beatrix, "Dia di La Reina" (Koninginnedag). Pasco y Aña Nobo ta wordo celebra cu un musica tipico y cantica di gaita pa Pasco y Dande pa Aña Nobo y ayaca, ponche crema, oliebollen y ham y otro cuminda tipico y bebida. Riba Aña Nobo ta tira klapchi y show di vuurwerk. Riba 25 di januari ta celebra e haciment'i aña di un politico,d.f.m Gilberto F. 'Betico' Croes, "Dia di Betico". Riba 24 di juni ta celebra "Dia di San Huan", cu e cantica 'Dera Gay'. Religion tambe tin su influencia; Asencion (Pasco Grandi) y Bierna Santo ta un dia di fiesta rib'e isla.
Celebracion di Carnaval tambe ta un dia importante na Aruba, como den Caribe y Latino Merica, por ehempel Mardi Gras (Diamars Diki) ta celebr'e pa hopi siman largo. E celebracion aki a cuminsa rond di aña 1950 influencia pa inhabitante (Venezuela, St Vincent, Trinidad, Barbados, St. Maarten y Anguilla) cerca di e isla cu a bin traha pa e rafinaderia pretolero (LAGO). Cu curso di tempo Celbracion di Carnaval a cambia y awo e ta cuminsa for di cuminsamento di januari te diamars prome cu Diaranson Shinishi (Dia di Shinishi) cu un parada grandi riba e ultimo diadomingo di e festivo (diadomingo prome cu Dia di Shinishi).
Turisimo di Merca recientemente a crece e visibilidad di cultura Mericano riba e isla, cu e celebracion manera Halloween y Thanksgiving den November
IdiomaEdit
Mira tambe: Ortografia di Papiamento, Gramatica di Papiamento y Papiamento na Aruba
Idioma por wordo mira manera un parti importante di e cultura Arubano. E idiomanan oficial ta Hulandes -desde 2003- y Papiamento. Papiamento ta e idioma predominante na Aruba. Un idioma crioyo papia na Aruba, Curaçao y Boneiro, ta incopora palabra incluyendo Portugues, idioma di West Africa, Hulandes y Spaño. Manera mayoria di isla den e region, Spaño tambe ta wordo papia tin biaha. Ingles tin un conexionhistorico (cu e Imeperio Britanico) y ta wordo uza hopi; door di crecemento turistico. Otro idioma comun ta papia basa na e size di e comunidad ta Portugues, Chines, Aleman y Frances. Esaki ta ofreci den scol secundiario y universidad, ya cu un percentahe halto di studiante di Aruba ta continua nan estudio na Europa.
Den añanan reciente, e gobierno di Aruba a mustra un interes grandi den e reconocimento di e importancia cultural y historico di su lenga materno. Aunke Papiamento ta wordo papia, ta masha similar entre e isla di papia Papiamento, tin un diferencia grandi den e skirbimento.E ortografia ta diferencia cada isla y tambe cada grupo di hende. Tin ta mas orienta na e origen Portugues y ta haci uzo di e otrografia ekivalente. (Eh. ta uza 'y' enbes di 'j'), na unda otro ta mas orienta ne e origen Hulandes.
Den un buki The Buccaneers of America , prome publica den 1678 ta wordo declara door di un relato testimonial cu e idjannan riba Aruba tawata papia Spaño. E gobierno di mas bieu un declaracion oficial skirbi na Papiamento data for di 1803.
Aruba tin cuater corant publica na Papiamento: Diario, Bon Dia, Solo di Pueblo y Awe Mainta y dos den Igles: Aruba Today y The News. Amigoe ta e corant publica na Hulandes. Aruba tin tambe 18 radio stacion (2 AM y 16 FM) y tin tres tv-stacion local: Tele-Aruba, Aruba Broadcast Company 'ATV 15' y Canal 22, Aruba su Television Nobo.
Segun censo di 2000 e poblacion ta uza e lenga principal na e siguiente:
- Papiamento (oficial y idioma nacional) 66.3 %
- Spaño 12.6 % (importante door di e cercania cu Venezuela, ta duna les na scol basico for di klas 5)
- Ingles (importante pa e turismo, ta duna les na scol basico for di klas 4) 7.7 %
- Hulandes (oficial wordo uza den administracion publico y enseñansa) el 5.8 %
- Otro 2.2 %
- E 5.3 % no specifica of no conoci (censo di 2000)
Luganan di interesEdit
Arubianonan famosoEdit
- Dave Benton, musico cu a gana e 2001 Eurovision Song Contest representando Estonia
- Juan Chabaya Lampe, compositor di Aruba su himno nacional
- Betico Croes, politico (Libertado di Aruba)
- Bobby Farrell, musico (grupo Boney M.)
- Percy Irausquin, diseñado di moda
- Jim Jones, artista Mericano di hip-hop
- Gene Kingsale, beisbolista di MLB player
- Calvin Maduro, beisbolista di MLB player
- Pete Philly, artista Hulandes di hip-hop
- Sidney Ponson, actualmente beisbolista di MLB player
Lista di fuenteEdit
- ↑ Chabad.org The Prime Minister Wants Tefillin
- ↑ 2.0 2.1 Marks, Yehudah. Jewish Prime Minister of Aruba Orders Pair of Tefillin. Hamodia, World News, 2 September 2010, p. B42.


text:
ORANJESTAD - VVD ke pa Hulanda stòp di fia Aruba sèn miéntras ku e isla no drecha su situashon finansiero. Asina e parlamentario di VVD a deklará den un boletin di RTL Nieuws.
Bosman ta referí den su reakshon na e echo ku Aruba no tin un presupuesto pa 2014 ainda. No por ta asina ku Hulanda ta duna sosten na Aruba sin sa kiko situashon finansiero di isla ta.
Bosman ta kritiko ku Kòrsou i Sint Maarten tambe. Segun Bosman Kòrsou tin su presupuesto pa 2014 kla pero tin hopi pregunta tokante di NV i organisashonnan di gobièrnu. I Sint Maarten no tin su presupuesto rònt.
Bosman i su kolega Mark Harbers a dirigí pregunta na minister di Finansa Jeroen Dijsselbloem. Nan ke sa si e minister ta di akuerdo ku nan ku Aruba mester sòru pa transparensha riba su gastu i entradanan, promé ku Hulanda fia e isla sèn.
Potrèt: www.tweedekamer.nl


text:
WILLEMSTAD – Organisashon di baseball Koraalspecht ta pidi atenshon pa e siguiente informashon, relashona ku kambio den fecha i orario di dia habri na vèlt di Chofi.
Organisashon di baseball Koraalspecht ta pidi por fabor tuma nota di un kambio den e dia habrí ku mester a tuma lugá djasabra 03 i djadumingu 04 di ougùstùs ultimo na vèlt di Chofi na koraalspecht, pero debí na e fuerte awaseru ku a kai djasabra, a ser kansela i lo tuma lugá awor mañan djamars 06 i otro mañan 07 di ougùstùs.
E orario pa e dos dianan habrí aki lo ta di 3′or pa 5′or atardi i ta pa muchanan di 5 te ku 15 aña ku ke hunga beisbòl den e organisashon di Koraalspecht.
Mester remarka ku esnan interesá pa yuda den e parti di coach i entrena tambe ta mas ku bon biní.
Korda tuma bon nota di e kambio den e fechanan i tambe e orario di e 2 dianan habrí na vèlt di Chofi na koraalspecht ku lo ta dianan 06 i 07 di ougùstùs, di 3′or pa 5′or atardi.
Dirigentenan di e organisashon di baseball di koraalspecht ta konta ku asistensha di hopi mucha i nan mayornan di e bario di koraalspecht i bisendario.


text:
WILLEMSTAD – Komishon Deportista di Luna riba djasabra 03 di ougùstùs 2013, a reuní den sala di reunion di FFK, kaminda a evaluá i diskutí riba e kandidatonan ku a keda presentá pa miembronan dje komishon i federashonnan pa e premiashon di “Deportista di Luna” korespondiente na luna di yüli 2013.
Manera semper ta keda spliká, na momentu ku a inisiá ku e proyekto aki, e premio aki mester sirbi komo un estímulo, a base di prestashon i komportashon, pa nos deportistanan lokal, ku ta biba na Kòrsou i ku ta kompetí den kompetensianan lokal komo tambe internashonal den representashon di pais Kòrsou.
E komishon a yega na e siguiente nominadonan:
1.Wilfrid Camelia (Siklismo), Wilfrid “Itoman” Camelia ta un hóben di 21 aña, ku su pashon ta siklismo. Wifrid ta miembro di e ekipo di siklismo Pedal Pusher. Wifrid dia 11 di ougùstùs ta gana e Powerade Hato MTB Race pa despues durante di e Nature Valley Grand Prix, ku a tuma lugá dia 18 di ougùstùs último, di un forma konvinsente, ta sa di gana e kompetensha di kaya den e kategoria Elite. Wilfrid a sa di gana ku un bentaha di mas ku 2 minüt riba e kompetidor ku a keda na di dos lugá. Motibunan pa kual Wilfrid “Itoman” Camelia a keda skohe komo nominado pa deportista di luna ougùstùs 2013.
2. Shurendell Mujica (Beisbòl), Shurendell ta un hóben di 22 aña, hungadó di beisbòl i ta miembro di e ekipo Groot Kwartier Stars. Shurendell den e enkuentro di dia 25 di ougùstùs último den Tio Daou Ballpark, kontra di e ekipo Royal Scorpions, a konektá di Cycle bayendo di 4-4 ku hit, doblete, tripel i honron konektá. E último be ku a konektá di Cycle na Kòrsou ta data for di aña 2000 na momentu ku e pelotero Remick Bernadina a logra esaki. Tur esaki ta motibunan pa kua Shurendell Mujica a keda skohe komo nominado pa deportista di luna ougùstùs 2013.
3. Randall Winklaar (Futbòl), Randall ‘Djodjo’ Winklaar ta un hóben futbolista di 19 aña i ta miembro di e ekipo Victory Boys. Randall tabata klave den e luna di ougùstùs pa e ekipo di Victory Boys i práktikamente ta e bon prestashon di Randall, huntu ku su demas kompañeronan, a logra e klasifikashon pa playoff kaya 6. Randall den luna di ougùstùs a anotá un total di 5 gol den 4 wega i no a risibí niun karchi di amonestashon. Randall su komportashon tantu riba komo pafó di tereno, sigur ta un ehèmpel pa e demas futbolistanan. Pa e motibunan menshoná, Randall ‘Djodjo’ Winklaar a keda skohe komo nominado pa deportista di luna ougùstùs 2013.
Komishon ta gradisí e siguiente spònsernan ku ta yuda pa e premiashon aki por bira posibel: SUNSCAPE CURAÇAO RESORT SPA & CASINO – CHANGES PRO SPORT – SALAS SPORT SHOP – RIO LOUNGE & SPORTS BAR- OLYMPIAT – MCB – PETRO INDUSTRIAL NV – CSOF – ALLSTAR EMBROIDERY – UTS – DIORCA NV – PELOTA – DE JONGH’S SPORTHUIS – FOTO STUDIO KORT – STRAK STRAK BARBERSHOP- CURACAOSPORT.COM – FFK
E anunsio i premiashon di e ganadó lo tuma lugá:
Fecha: Djasabra 14 Sèptèmber 2013.
Ora: 18.00 – 19.00’or.
Sitio: Rio Lounge & Sports Bar, Chuchubiweg 10│Damacor.
Den un ambiente liber di humamentu i liber di alkohòl!
Transmishon bibu di e programa Hattrick Deportivo via radio direct Life! 92.1FM


text:
KAPÍTULO DIESOCHO
Boutismo i Bo Relashon ku Dios
Kon ta batisá un persona p’e bira un kristian?
Ki pasonan bo tin ku tuma pa kualifiká pa boutismo?
Kon un persona ta hasi un dedikashon na Dios?
Pa ki motibu spesial un hende ta batisá?
“ATA awa! Kiko ta stroba pa mi wòrdu batisá?” Esei ta e pregunta ku un funshonario di korte di Etiopia a hasi den promé siglo. Un kristian ku yama Felipe a kaba di mustr’é ku Hesus tabata e Mesias primintí. Profundamente konmoví pa loke el a siña for di e Skritura, e hòmber etiopio a tuma akshon. El a demostrá ku e kier batisá!—Echonan 8:26-36.
2 Si bo a studia e kapítulonan anterior di e buki aki kuidadosamente ku un Testigu di Yehova, kisas bo tambe ta sinti bo kla pa puntra: ‘Kiko ta stroba pa ami wòrdu batisá?’ Entre tantu ya bo a siña tokante Beibel su promesa di bida eterno den Paradeis. (Lukas 23:43; Revelashon 21:3, 4) Bo a siña tambe tokante e berdadero kondishon di e mortonan i e speransa di resurekshon. (Eklesiastés 9:5; Juan 5:28, 29) Probablemente bo tin un tempu ta asosiá ku Testigunan di Yehova na nan reunionnan i bo a mira pa bo mes kon nan ta praktiká e religion berdadero. (Juan 13:35) Mas importante ainda, kasi sigur bo a kuminsá desaroyá un relashon personal ku Yehova Dios.
3 Kon bo por mustra ku bo ke sirbi Dios? Hesus a bisa su siguidónan: “Bai i hasi tur e nashonnan disipel di mi, i batisá nan.” (Mateo 28:19) Hesus mes a pone un ehèmpel dor di batisá den awa. No a djis sprengu awa riba dje òf basha un poko awa riba su kabes. (Mateo 3:16) E palabra “batisá” ta bin for di un ekspreshon griego ku ta nifiká “dòp.” P’esei boutismo kristian ta nifiká ser di dòp òf hinká kompletamente bou di awa.
4 Boutismo den awa ta un rekisito pa tur hende ku ke tin un relashon ku Yehova Dios. Boutismo ta indiká públikamente ku bo tin e deseo di sirbi Dios. E ta mustra ku ta un delisia pa bo pa hasi e boluntat di Yehova. (Salmo 40:7, 8) Sin embargo, pa bo kualifiká pa boutismo bo tin ku dal sierto pasonan.
KONOSEMENTU I FE TA NESESARIO
5 Bo a kuminsá dal e promé paso kaba. Kon? Dor di gana konosementu di Yehova Dios i Hesukristu, podisé pa medio di un estudio sistemátiko di Beibel. (Juan 17:3) Pero tin mas kos pa bo siña. Kristiannan ke ta “yená ku e konosementu [eksakto di Dios] su boluntat.” (Kolosensenan 1:9) Un yudansa grandi den esaki ta di asistí na e reunionnan di kongregashon di Testigunan di Yehova. Ta importante pa asistí na e reunionnan ei. (Hebreonan 10:24, 25) Asistensia regular na reunion lo yuda bo oumentá bo konosementu di Dios.
6 Klaru ku bo no tin nodi sa tur kos ku tin den Beibel pa bo por kualifiká pa boutismo. E funshonario di korte di Etiopia tabatin algun konosementu, pero e tabatin mester di yudansa pa komprondé sierto partinan di e Skritura. (Echonan 8:30, 31) Asina bo tambe tin hopi kos mas di siña ainda. De echo, nunka lo bo no stòp di siña tokante Dios. (Eklesiastés 3:11) Pero promé ku bo por batisá, bo mester sa i aseptá por lo ménos e siñansanan básiko di Beibel. (Hebreonan 5:12) E siñansanan ei ta enserá e bèrdat tokante e kondishon di e mortonan i e importansia di e nòmber di Dios i di su Reino.
7 Pero konosementu so no ta basta, pasobra “sin fe ta imposibel pa agradá [Dios].” (Hebreonan 11:6) Beibel ta bisa nos ku ora algun hende den e antiguo stat di Korinto a tende e mensahe kristian, nan “a kere i a wòrdu batisá.” (Echonan 18:8) Den un manera similar, un estudio di Beibel mester duna bo e fe ku Beibel ta e Palabra inspirá di Dios. Tambe un estudio di Beibel mester yuda bo haña fe den Dios su promesanan i den e echo ku Hesus su sakrifisio por salba bo.—Josué 23:14; Echonan 4:12; 2 Timoteo 3:16, 17.
KOMPARTÍ BÈRDATNAN BÍBLIKO KU OTRO HENDE
8 Segun ku fe ta krese den bo kurason, lo bo ripará ku ta difísil pa tene loke bo a siña pa bo so. (Jeremias 20:9) Lo bo sinti un motivashon fuerte pa papia ku otro hende tokante Dios i su propósito.—2 Korintionan 4:13.
9 Kisas bo por kuminsá kompartí bèrdatnan bíbliko ku otro hende dor di papia ku takto tokante e bèrdatnan ei ku bo famia-, amigu-, bisiña- i koleganan. Ku tempu, lo bo ke partisipá den e predikashon organisá di Testigunan di Yehova. Ora ta asina leu, papia libremente ku e Testigu ku ta siña bo loke Beibel ta bisa. Si ta parse ku bo ta kualifiká pa prediká públikamente, lo hasi areglo pa abo ku esun ku ta siña bo reuní huntu ku dos ansiano di kongregashon.
10 Esaki lo duna bo chèns di sera konosí mihó ku algun di e ansianonan kristian ku ta pastoriá e tou di Dios. (Echonan 20:28; 1 Pedro 5:2, 3) Si e ansianonan aki nota ku bo ta komprondé i ta kere e siñansanan básiko di Beibel, ku bo ta biba na armonia ku e prinsipionan di Dios i ku realmente bo ke ta un Testigu di Yehova, nan lo laga bo sa ku bo ta kualifiká pa partisipá den e predikashon públiko komo un publikadó no-batisá di e bon nobo.
11 Di otro banda, kisas lo bo tin ku hasi algun kambio den bo manera di biba i den bo kustumbernan pa bo por kualifiká pa partisipá den e predikashon públiko. Esaki kisas ta enserá ku bo tin ku stòp ku algun práktika ku bo a tene skondí pa otro hende. Pues anto, promé ku bo pidi pa bira un publikadó no-batisá, bo mester ta liber di pikánan serio, manera inmoralidat seksual, buracheria i uso di droga.—1 Korintionan 6:9, 10; Galationan 5:19-21.
REPENTÍ I KOMBERTÍ
12 Tin mas paso ku bo mester dal promé ku bo ta kualifiká pa boutismo. Apòstel Pedro a bisa: “Repentí…i kombertí, pa boso pikánan wòrdu kitá.” (Echonan 3:19) Repentí ta nifiká sinti duele sinsero pa algu ku bo a hasi. Ta mas ku klaru ku repentimentu ta apropiá si un persona a hiba un bida inmoral, pero e ta nesesario tambe asta si un hende a hiba un bida relativamente limpi moralmente. Dikon? Pasobra tur hende ta pekadó i tin mester di Dios su pordon. (Romanonan 3:23; 5:12) Promé ku bo a kuminsá studia Beibel, bo no tabata sa kiko ta Dios su boluntat. Pues anto, ta kon bo por a biba na pleno armonia ku su boluntat? P’esei repentimentu ta nesesario.
13 Despues ku un persona repentí, e mester kombertí, es desir, bira bèk. Bo tin ku hasi mas ku djis sinti duele di bo estilo anterior di bida, bo tin ku rechas’é i ser firmemente determiná pa di awor en adelante hasi loke ta korekto. Repentí i kombertí ta pasonan ku bo mester dal promé ku bo batisá.
HASI UN DEDIKASHON PERSONAL
14 Tin un otro paso importante ku bo mester dal promé ku bo batisá. Bo tin ku dediká bo mes na Yehova Dios.
15 Ora bo dediká bo mes na Yehova Dios den un orashon sinsero, bo ta primintí di dun’é deboshon eksklusivo pa semper. Pero dikon un persona lo ke hasi esei? Wèl, suponé ku un hòmber ta kuminsá namorá un mucha muhé. Mas e hòmber siña konos’é i mira e kualidatnan ekselente ku e tin, mas atraí e ta sintié na e mucha muhé. Ku tempu, ta natural ku lo e pidié pa kasa kuné. Ta bèrdat ku dor di kasa e hòmber lo tin ku bai karga mas responsabilidat. Pero amor lo motiv’é pa dal e paso importante ei.
16 Ora bo siña konosé i stima Yehova, bo ta sinti bo motivá pa sirbié sin reserva òf sin pone ningun límite den bo adorashon na dje. Ken ku ke sigui Dios su Yu, Hesukristu, tin ku “nenga su mes.” (Marko 8:34) Nos ta nenga nos mes dor di hasi sigur ku nos deseonan i metanan personal no ta stroba nos di rindi obedensia kompletu na Dios. Pues anto, promé ku bo por batisá, e hasimentu di Yehova Dios su boluntat mester ta bo propósito prinsipal den bida.—1 Pedro 4:2.
KON PA VENSE E MIEDU DI FRAKASÁ
17 Tin hende ta vasilá pa hasi un dedikashon na Yehova pasobra nan tin un poko miedu di dal un paso asina serio. Nan tin miedu ku nan mester rindi kuenta na Dios komo un kristian dediká. Komo ku nan ta teme ku nan lo por faya i desapuntá Yehova, nan ta pensa ku ta mihó nan no hasi un dedikashon na dje.
18 Segun ku bo ta haña mas amor pa Yehova, lo bo sinti bo motivá pa hasi un dedikashon na dje i hasi bo bèst pa kumpli kuné. (Eklesiastés 5:4) Despues di a hasi un dedikashon, sigur lo bo ke “kana na un manera digno di Señor, pa agrad’é den tur sentido.” (Kolosensenan 1:10) Debí na bo amor pa Dios, lo bo no pensa ku ta muchu difísil pa hasi su boluntat. Sin duda lo bo ta di akuerdo ku apòstel Juan, kende a skirbi: “Esaki ta e amor di Dios, ku nos ta warda su mandamentunan; i su mandamentunan no ta pisá.”—1 Juan 5:3.
19 Bo no mester ta perfekto pa hasi un dedikashon na Dios. Yehova konosé nos limitashonnan i nunka e no ta ferwagt di nos mas di loke nos por hasi. (Salmo 103:14) E kier pa bo tin éksito i lo e sostené bo i yuda bo. (Isaias 41:10) Bo por ta sigur ku si bo konfia den Yehova ku henter bo kurason, lo e “dirigí bo bereanan” i hasi bo kaminda stret.—Proverbionan 3:5, 6.
SIMBOLISÁ BO DEDIKASHON DOR DI BATISÁ
20 Un kos ku por yuda bo hasi un dedikashon personal na Yehova den orashon ta di pensa riba e kosnan ku nos a kaba di konsiderá. Ademas, tur hende ku realmente ta stima Dios tin ku hasi “deklarashon públiko pa salbashon.” (Romanonan 10:10, NW) Kon bo ta hasi esei?
21 Laga e kordinadó di e kuerpo di ansiano di bo kongregashon sa ku bo ke batisá. Lo e hasi areglo pa algun ansiano repasá ku bo vários pregunta ku ta abarká siñansanan básiko di Beibel. Si e ansianonan aki ta di akuerdo ku bo ta kualifiká, nan lo bisa bo ku bo por batisá na e próksimo oportunidat pa hasi esei.* Na okashonnan asina por lo general tin un diskurso ku ta repasá e nifikashon di boutismo. Na final di e diskurso e oradó ta invitá tur e kandidatonan pa boutismo pa kontestá dos pregunta simpel komo un manera pa nan hasi verbalmente un “deklarashon públiko” di nan fe.
22 Ta e boutismo mes ta loke ta identifiká bo públikamente komo un persona ku a hasi un dedikashon na Dios i ku awor ta un Testigu di Yehova. Kandidatonan pa boutismo ta ser hinká kompletamente bou di awa pa mustra públikamente ku nan a hasi un dedikashon na Yehova.
E NIFIKASHON DI BO BOUTISMO
23 Hesus a bisa ku su disipelnan lo a ser batisá “den nòmber di e Tata i di e Yu i di e spiritu santu.” (Mateo 28:19) Esaki ta nifiká ku un kandidato pa boutismo ta rekonosé e outoridat di Yehova Dios i di Hesukristu. (Salmo 83:18; Mateo 28:18) Tambe e ta rekonosé e funshon i aktividat di Dios su spiritu santu òf forsa aktivo.—Galationan 5:22, 23; 2 Pedro 1:21.
24 Sin embargo, boutismo no ta djis un akto di bai bou di awa. E ta un símbolo di algu masha importante. Bai bou di awa ta nifiká ku bo a pone un fin na bo manera di biba anterior. Bin ariba bèk for di bou di awa ta indiká ku awor bo bida ta kuminsá di nobo pa hasi e boluntat di Dios. Kòrda tambe ku bo a hasi un dedikashon na Yehova Dios, no na un obra, na un kousa, na hende ni na un organisashon. Bo dedikashon i boutismo ta e komienso di un amistat masha será ku Dios, un relashon íntimo kuné.—Salmo 25:14.
25 Boutismo no ta garantisá salbashon. Apòstel Pablo a skirbi: “Traha riba boso salbashon ku temor i temblamentu.” (Filipensenan 2:12) Boutismo ta djis un komienso. E pregunta ta: Kon bo por keda den e amor di Dios? Nos último kapítulo lo duna e kontesta.
LOKE BEIBEL TA SIÑA
- Boutismo kristian ta enserá hinka un persona kompletamente bou di awa, no djis sprengu awa riba dje.—Mateo 3:16.
- Pasonan ku ta hiba na boutismo ta kuminsá ku gana konosementu i demostrá fe, kaba bo tin ku repentí, kombertí i dediká bo mes na Dios.—Juan 17:3; Echonan 3:19; 18:8.
- Pa hasi un dedikashon na Yehova, bo tin ku nenga bo mes, meskos ku hende a nenga nan mes pa sigui Hesus.—Marko 8:34.
- Boutismo ta simbolisá ku bo a pone un fin na bo manera di biba anterior i ku awor bo bida ta kuminsá di nobo pa hasi e boluntat di Dios.—1 Pedro 4:2.
* Boutismo ta un parti regular di asambleanan i kongresonan anual ku Testigunan di Yehova ta tene.
Pregunta di Estudio
1. Dikon un funshonario di korte di Etiopia a pidi p’e batisá?
2. Pakiko bo tin ku pensa seriamente riba boutismo?
3. (a) Ki mandamentu Hesus a duna su siguidónan? (b) Kon ta batisá un persona p’e bira un kristian?
4. Kiko boutismo den awa ta indiká?
5. (a) Kua ta e promé paso pa kualifiká pa boutismo? (b) Dikon reunionnan kristian ta importante?
6. Kuantu konosementu di Beibel bo mester tin pa bo por kualifiká pa boutismo?
7. Ki efekto un estudio di Beibel mester tin riba bo?
8. Kiko lo motivá bo pa kompartí ku otro hende loke bo a siña?
9, 10. (a) Ku ken lo bo por kuminsá kompartí bèrdatnan bíbliko? (b) Kiko bo mester hasi si bo ke partisipá den e predikashon organisá di Testigunan di Yehova?
11. Ki kambionan algun hende lo tin ku hasi promé ku nan ta kualifiká pa partisipá den e predikashon públiko?
12. Dikon ta nesesario pa repentí?
13. Kiko ke men kombertí?
14. Kua paso importante bo tin ku dal promé ku bo batisá?
15, 16. Kiko dediká bo mes na Dios ta nifiká, i kiko ta motivá un persona pa hasi esaki?
17. Dikon algun hende ta vasilá pa hasi un dedikashon na Dios?
18. Kiko por motivá bo pa hasi un dedikashon na Yehova?
19. Dikon bo no tin nodi tin miedu di hasi un dedikashon na Dios?
20. Dikon dedikashon na Yehova no por keda un asuntu privá?
21, 22. Kon bo por hasi “deklarashon públiko” di bo fe?
23. Kiko ta nifiká ser batisá “den nòmber di e Tata i di e Yu i di e spiritu santu”?
24, 25. (a) Kiko boutismo ta simbolisá? (b) Ki pregunta mester di kontesta?


text:
Guera Friu
Periodo di enemistad (1945-1989) entre e capitalismo West y e communismo Oost, na unda nunca nan a cuminsa cu un berdadero guera entre e dos paisnan poderoso Merca y Union Sovietico. E enemistad aki a tuma luga na un nivel politico, ideologico, economico, tecnologico, militar y informativo. Nan nunca a tuma accion directo contra otro, nos por yama cu esaki tawata un guera 'friu'. E tempo aya tawatin hopi tension rond mundo. Nan a marca masha grandi mes den historia di guera na mita di siglo XX.
This is an excerpt from the article Guera Friu from the Wikipedia free encyclopedia. A list of authors is available at Wikipedia.


text:
Eskudo di Kòrsou
Símbolonan di pasado, presente i futuro Riba nos Eskudo tin un korona i mei mei di e Eskudo mes tin un eskudo mas chikitu.
E eskudo chikitu ta kòrá. Un faha pretu vertikal ku tres krus di San Andres koló blou, ta parti’é den dos parti igual. E Korona di oro riba e Eskudo i e barku riba laman ta rekordá nos e union históriko ku e riku i poderoso Amsterdam. Den Siglo di Oro e siudat aki tabata dominá henter mundu di komèrsio i konsekuentemente tambe negoshi di plaka den siglo 18. Pa medio di su influensha dominante den “West-Indische Compagnie”, Amsterdam tabata kontrolá nabegashon transatlántiko i asina tambe komèrsio di produktonan kolonial ku paisnan merikanu, usando haf di Kòrsou komo sentro di komèrsio prinsipal.
Tabata Maximiliano di Oustria (emperador di e asina yamá “Heilige Roomse Rijk der Duitse Natie”, na kual Ulanda tabata pertenesé den e tempu ei) kende a regalá Amsterdam e korona di oro riba su eskudo di tres krus. E tempu ei, 1489, Maximiliano di Austria tabata okupá e puesto di regente tambe pa su yu hòmber Philips de Schone, Heer der Nederlanden.
Ku e regalu aki Maximiliano di Oustria a demostrá e gran nifikashon finansiero-ekonómiko ku Amsterdam tabatin pa e dinastia ku tabata na mando i su simpatia speshal pa e siudat aki. E mesun relashon aki tambe tabata eksistí entre haf di Amsterdam i haf di Kòrsou. Awendia e Korona ta indiká e union di nos pueblo ku Kas Oraño i Reino Ulandes. Un liña vertikal ta parti e Eskudo den dos parti igual. E banda na man robes di e Eskudo, ku e barku riba laman blou, ta simbolisá e importansha grandi di laman i nabegashon pa Kòrsou den pasado, presente i futuro. Den pasado, nos desaroyo tabata satisfaktorio. Nos antepasádonan a bini Kòrsou ku barku for di tur parti di mundu, aunke no tur ora boluntariamente. Trahando duru –sea obligá òf nò –nan a laga un isla ku prosperidat atras. E koló blou riba e Eskudo ta simbolisá tambe fieldat: fieldat na tradishonnan ku ta enserá puntualidat, sinseridat, ingeniosidat, produktividat i espesialmente amor pa nos tera natal Kòrsou.
Na banda drechi di e eskudo tin un palu kargá di laraha. Solamente si nos praktiká tur e tradishonnan ku e banda robes ta mustra nos ariba, e palu lo sigui karga fruta na abundansha. Asina e suela di Kòrsou lo sigui produsí frutanan riku, loke ta simbolisá pa e koló bèrdè ku tin den e parti drechi di e Eskudo. E ora ei tambe nos a pone Korona riba obra di nos antepasádonan. Nos yunan na grandi lo kontinuá nos trabou pa asina nos dushi Kòrsou keda pa hopi aña mas un isla bendishoná, kaminda nos tur por biba bon.
E eskudo chikitu ta kòrá. Un faha pretu vertikal ku tres krus di San Andres koló blou, ta parti’é den dos parti igual. E Korona di oro riba e Eskudo i e barku riba laman ta rekordá nos e union históriko ku e riku i poderoso Amsterdam. Den Siglo di Oro e siudat aki tabata dominá henter mundu di komèrsio i konsekuentemente tambe negoshi di plaka den siglo 18. Pa medio di su influensha dominante den “West-Indische Compagnie”, Amsterdam tabata kontrolá nabegashon transatlántiko i asina tambe komèrsio di produktonan kolonial ku paisnan merikanu, usando haf di Kòrsou komo sentro di komèrsio prinsipal.
Tabata Maximiliano di Oustria (emperador di e asina yamá “Heilige Roomse Rijk der Duitse Natie”, na kual Ulanda tabata pertenesé den e tempu ei) kende a regalá Amsterdam e korona di oro riba su eskudo di tres krus. E tempu ei, 1489, Maximiliano di Austria tabata okupá e puesto di regente tambe pa su yu hòmber Philips de Schone, Heer der Nederlanden.
Ku e regalu aki Maximiliano di Oustria a demostrá e gran nifikashon finansiero-ekonómiko ku Amsterdam tabatin pa e dinastia ku tabata na mando i su simpatia speshal pa e siudat aki. E mesun relashon aki tambe tabata eksistí entre haf di Amsterdam i haf di Kòrsou. Awendia e Korona ta indiká e union di nos pueblo ku Kas Oraño i Reino Ulandes. Un liña vertikal ta parti e Eskudo den dos parti igual. E banda na man robes di e Eskudo, ku e barku riba laman blou, ta simbolisá e importansha grandi di laman i nabegashon pa Kòrsou den pasado, presente i futuro. Den pasado, nos desaroyo tabata satisfaktorio. Nos antepasádonan a bini Kòrsou ku barku for di tur parti di mundu, aunke no tur ora boluntariamente. Trahando duru –sea obligá òf nò –nan a laga un isla ku prosperidat atras. E koló blou riba e Eskudo ta simbolisá tambe fieldat: fieldat na tradishonnan ku ta enserá puntualidat, sinseridat, ingeniosidat, produktividat i espesialmente amor pa nos tera natal Kòrsou.
Na banda drechi di e eskudo tin un palu kargá di laraha. Solamente si nos praktiká tur e tradishonnan ku e banda robes ta mustra nos ariba, e palu lo sigui karga fruta na abundansha. Asina e suela di Kòrsou lo sigui produsí frutanan riku, loke ta simbolisá pa e koló bèrdè ku tin den e parti drechi di e Eskudo. E ora ei tambe nos a pone Korona riba obra di nos antepasádonan. Nos yunan na grandi lo kontinuá nos trabou pa asina nos dushi Kòrsou keda pa hopi aña mas un isla bendishoná, kaminda nos tur por biba bon.
This is an excerpt from the article Eskudo di Kòrsou from the Wikipedia free encyclopedia. A list of authors is available at Wikipedia.


text: Diahuebs atardi pa mas o menos 6:50 Polis di trafico ta bay Jaburibari. Aki nan un Suzuki lo a bay bira pa drenta Parke Curason, y kisas lo no a pone atencion ariba e trafico di Noord. Asina aki e Toyota Tercel ta dal basta duro parti patras di e Suzuki. E dama na stuur aparentemente lo a dal su cabes den e impacto. E auto Toyota Tercel no tabata tin niun documento di e auto. E auto mes tabata tin un plachi number blanco berdad, pero ora wak e di serca ta di aña 1998. Ambulance a wordo pidi pa e dama chauffeur. Na yegada personal di Ambulance a trate. E Toyota Tercel Polis a pidi takel wagen pa hibe warda.


text:
Crotalus Taekwondo Center ta felicita tur e atletanan cu a participa den e reciente Campeonato di Himno y Bandera 2012.
Esnan cu a participa y haya medaya tabata:
Alron Riley ORO
Joron Riley ORO
Norlys Marchena ORO
Almyxa Riley SILVER
Darrell Dirkz SILVER
Theyt Stroop SILVER
Giyorn Ras SILVER
Frederick Nuboer BRONS
Directiva di Crotalus ta yama danki na un y tur cu a haci posibel e participacion di nos atletanan en especial: Sra. Gwedoline Ras-Croes, Sra. Jenny Milangela Dirkz, Sra. Zulema Stroop, Dra. Monica Nuboer; Sr. Frederick Nuboer, Sr. Alex Riley, Sra. Mirla Riley; Sra. Emely Marchena; y Igmar Dirks.
Crostalus Taekwondo Center ta felicita esnan cu e logro aki y ta anuncia cu nos ta topa den e proximo Campeonato.


text:
Dianan 5 y 6 Juni en conexion cu dia Internacional di Medio Ambiente y e esfuersonan di Directie Natuur en Milieu pa finalisa y formula e maneho pa Aruba su Naturalesa y Medio Ambiente di 2014 pa 2018, un grupo grandi di invitadonan di departamentonan gubernamental y organisacionnan no-gubernamental a bini hunto. Durante e dos dianan aki a sinta hunto y dialoga pa yega na un desaroyo balansa. A uza dos diferente formato: uno di presentacion y e otro tawata di workshop. E proposito di e evento tabata pa ricibi puntonan di bista (inspraak) di e organisacionnan y e departamentonan tocante diferente tema. Entre otro temanan a inclui; sushedad, companianan, calidad di tera, calidad di awa, calidad di aire, siguridad externo, zonido, vibracion y iluminacion, substancianan peligroso, habitat y sortonan, cambio di clima, salubridad y medio ambiente.
Minister encarga cu Asuntonan Economico, Energia y Medio Ambiente, Ing. Mike de Meza
haci apertura di e evento. Minster de Meza a splica e invitadonan e importancia di nan participacion den e workshop y tambe a felicita nan tur ariba e Dia International di Medio Ambiente. Despues a sigui un splicacion di diferente terminologia cu bay uza den e workshop.
Director di DNM Sr. Gisbert Boekhoudt na un forma elocuente a splica e modelo di triangulo di sostenibilidad.
E invitadonan ariba e di dos dia a ricibi obhetonan cu ta representa e tres terminologianan di e modelo cual tawata e aspecto humano, e aspecto economico y esun ecologico. E obhetonan cu a wordo duna pa representa e aspecto humano tawata stickers den forma di pia y man. Den e votacion e stickernan aki a representa e atencion humano cu e tema tin necesidad pa haya. Esun pa e aspecto economico tawata specimen di biyete di 10 florin cual a representa cu mas inversion economico ta necesario pa e tema. Esun cu a representa ecologia tawata cocolishinan cu a haya banda di costanan di Aruba. E votacion cu cocolishi kiermen cu e tema lo mester mas atencion ambiental. Cu e tres diferente obhetonan aki e participantenan por a haci un votacion ariba e diferente temanan anteriormente menciona.
Den e relato aki DNM ta desea pa duna resultado di e Votacion y un splicacion kico e ta nifica pa nos medio ambiente y naturalesa. Den e diagram titula “Prioridad entre temanan ambiental segun e modelo di sostenibilidad” por wak e resultado pa cada tema. Nos a tuma nota cu e temanan cu a ricibi votacion mas halto tawata: 1. Sushedad 2. Habitat 3. Sortonan. Na di 4 luga a resulta Salud y Medio Ambiente.
Por ehempel pa locual ta trata e tema Sushedad e aspecto economico a score halto, cu otro palabra e participantenan a haci mas uzo di e specimen di 10 florin pa vota pa Sushedad. Cu esaki e hendenan ta indica cu mester inverti mas placa den un sistema pa procesa sushi na Aruba. Pa e temanan Habitat y Sortonan a wordo vota conhuntamente; e temanan conhuntamente a haya mas voto pa e aspecto humano. Cu esaki e participantenan ta mira e importancia pa hendenan cuida y proteha nos naturalesa su sortonan y nan habitat. E tema di Salud y Medio Ambiente cu a sali na di cuatro luga a haya mas voto pa e aspecto ecologico. Hopi participante a haci votacion cu e cocolishinan, esaki kiermen cu nan ta mira importancia cu e estado di e Medio Ambiente su impacto ta pa e ser humano su salud.
Directie Natuur en Milieu kier gradici tur instancia cu a asisti y participa na e evento asina importante pa Aruba. E departamento lo sigui informa publico ariba e otro resultadonan cu tawata tin durante e evenemento entre otro manera e resultado di e Mata di Virtud y tambe un relato di e compromisonan cu a wordo haci dor di e invitadonan relaciona cu e temanan menciona.
Pa mas informacion por bishita e website www.dnmaruba.org
Resultado Votacion pa futuro di Aruba su medio ambiente
Dianan 5 y 6 Juni en conexion cu dia Internacional di Medio Ambiente y e esfuersonan di Directie Natuur en Milieu pa finalisa y formula e maneho pa Aruba su Naturalesa y Medio Ambiente di 2014 pa 2018, un grupo grandi di invitadonan di departamentonan gubernamental y organisacionnan no-gubernamental a bini hunto. Durante e dos dianan aki a sinta hunto y dialoga pa yega na un desaroyo balansa. A uza dos diferente formato: uno di presentacion y e otro tawata di workshop. E proposito di e evento tabata pa ricibi puntonan di bista (inspraak) di e organisacionnan y e departamentonan tocante diferente tema. Entre otro temanan a inclui; sushedad, companianan, calidad di tera, calidad di awa, calidad di aire, siguridad externo, zonido, vibracion y iluminacion, substancianan peligroso, habitat y sortonan, cambio di clima, salubridad y medio ambiente.


text:
Dia 20 di maart ultimo, Antony Tyler, Director General di IATA oficialmente a yama InselAir bon bini como miembro activo di International Air Transport Association (IATA), cu ta haci di InselAir e unico aerolinea den Caribe Hulandes cu tin e miembresia di IATA, combina cu e certificacion reconoce rond mundo cu ta IATA Operational and Safety Audit (IOSA) y miembresia di ALTA.
IATA, conoci como e organisacion di comercio mundial dentro di industria di aviacion, ta busca na aumenta e conscientisacion relaciona cu beneficionan cu aviacion ta trece cun’e pa economianan nacional y mundial, vigila instancianan oficial y gobierno y alabes regula aviacion, mientras e organisacion ta representa, guia, y ta sirbi e industria aereo. Solamente ora tin e IATA Operational and Safety Audit (IOSA) un compania por bira miembro activo di IATA. InselAir a obtene e certificado IOSA na aña 2011.
InselAir awor ta join IATA como miembro activo hunto cu otro 240 compania di aviacion establece den 115 pais rond mundo. “E miembresia aki ta haci posibel cu nos por protege derecho di nos pasaheronan, tambe cuida y protege industria di aviacion den e region aki y contribui na crecemento den e industria aki y tambe tur negoshi relaciona cun’e,” di acuerdo cu Albert Kluyver, CEO di InselAir.
E aerolinea ya caba a join Latin American and Caribbean Air Transport Association (ALTA) na 2011, cu ta representa mas cu 90 porciento di trafico aereo di e region. Miembronan di ALTA recien a vota pa Kluyver, CEO di InselAir, bira miembro di directiva di ALTA. “Hunto cu otro companianan di profiel halto den mundo di aviacion manera Avianca, Taca, TAM, COPA, LAN I AeroMexico, nos ta parti di directiva di ALTA y ta traha hunto riba proteccion di pasahero y un trafico aereo sostenibel atraves di region.”
Kluyver a conclui, “Operando pa 16 destinacion Pan-Americano, y keto bay creciendo, ta hopi importante cu nos por ofrece nos pasaheronan biahenan safe y proteccion, awor y den futuro. Nos a cuminsa cu InselAir casi seis aña pasa pa por ofrece miho conexion aereo entre e islanan na prijsnan rasonabel. Nos a crece y bira un di e aerolineanan cu ta ofrece miho conexion den e region aki y ofreciendo alabes conexion flexibel pa America nort y sur y region di Caribe. Nos aliansanan strategico cu aerolineanan manera US Airways, Air France, KLM, SLM, Avianca, Blue Panorama, Gol y otronan ta ofrece posibilidad pa haci conexionnan ainda mas amplio, conectando nos pasaheronan cu mundo henter.”


text:
WILLEMSTAD – Minister di hustisia Nelson Navarro den un diskurso nashonal djarason anochi a anunsiá medidanan drástiko pa frena krímen. Na nòmber di Gobièrnu di Kòrsou el a manda un
- Identidad di pasahero yu di Korsou riba buelo KLM/Malysia airlines ku a wordu tumba ta konosi »
- Obispado di Willemstad preokupá i tristu pa ola di krímen »
- COPDA, ASOGAS i komershantenan chines ku bòikòt di karchinan di Digicel »
- Banderanan halfstòk djabièrnè na Kòrsou pa tragedia aéreo »
- Aparentemente tabatin un yu di Kòrsou riba buelo di Malaysia Airlines. »
WILLEMSTAD – Bònt di Polis (N.A.P.B) ta prekupá ku situashon di seguridat di nos miembronan en partikular i di Pais en general. E sindikato ta bisa ku ta un hecho
WILLEMSTAD – Debí ku e outopsia riba e dos víktimannan di e tiroteo di ayera nochi na Hato no ta kla, Ministerio Públiko no a duna e nòmbernan ainda. Keda
WILLEMSTAD – E tiroteo di ayera nochi tabatin ocho víktima. Dos a muri, sinku ta interná den hòspital i un
WILLEMSTAD – Gobièrnu di Kòrsou ta informá tur medio di komunikashon ku pa awe nochi 8’or lo bai tin un
WILLEMSTAD – Relashoná ku e interogashon ayera di èks minister Carlos Monk, komo sospechoso den e kaso di asesinato di
WILLEMSTAD – Fiskal Guillano Schoop a konfirmá ku a interogá èks minister Carlos Monk relashoná ku e asesinato di Helmin
WILLEMSTAD — Djasabra último 12 di yüli, e promé di tres Fokker 70 ku InselAir a atkirí for di KLM
WILLEMSTAD — Minister Balborda huntu ku Servisio pa Obra Públiko (OW), ta informá komunidat ku djarason 16 di yüli binidero


text:
Racismo
Racismo ta un forma di discrimina pa motibo di sorto di rasa, colo di cuero y otro caracteristica fisico di un persona, den palabra chikito nan ta considera nan mes miho (superior) cu otro. Racismo a/ta hunga un rol grandi den e historia di humano. El a influencia, guera, sclabitud, formacion di nacion y legalisacion.
Nificacion[editá | edit source]
E termino 'rakismo' tin diferente nificacion. Por bisa ku, e palabra mas kiermen, miho ku otro. Tin hopi diskucion over di esaki, pa otro kiermen xenofobia (miedo pa stranhero) of etnokentrismo. Di otro banda, e investigadonan ta purba di saka afo e nifikashon precies si ta un ideologia of ley sientifico di racismo.
"Limpieza de sangre" y "castas"[editá | edit source]
E pensamento di 'limpieza de sangre' (limpiamento di sanger) tabata un sistema di descriminacion fundamenta over di e pensamento di Aristotle ku a pasa na siglo 14 na Spaña den Edad Moderno. E sistema ku nan a hasi ta pa diferensia e 'castas y cruzas' (=mestis, mulato, casitaso) pa esnan ku tin sanger 'impura' of 'mancha'. Door di e fundeshi aki a crece un comunidad di stratificacion.


text:
WILLEMSTAD – “Komo suidadano preokupá mi a tuma nota di un situashon hopi peligroso riba karetera A Mendes Chumaceiro Blvd, saliendo di lus di tráfiko na Waaigat direkshon di brùg
Artíkulo di Reagan Arroyo
- Minister Ben Whiteman: “Tin muchu botika na Kòrsou.” »
- Detenshon pa menasa i maltrato »
- Polis a detené hòmber ku a kue sèn for di kaha na Banko di Caribe »
- Minister Ben Whiteman: “Por baha prima di penshonadonan di 10% pa 6.5%” »
- MinPres Ivar Asjes ke sinta ku studiantenan UoC »
- Detenshon relashoná ku menasa i maltrato. »
- MinPres Ivar Asjes ta reakshoná riba detenshon George Jamaloodin »
- Kooyman ta selebrá su 75 aniversario ku ‘CelebrationWalk’ »
- Di 3 avion di pasahero ta kai den 1 siman di tempu »
- Kòrsou Little League ta pèrdè den semi final na Bahamas »
ORANJESTAD – Promé minister di Aruba Mike Eman a revelá awe nochi na sede di e partido ku si Gobernador di Aruba firma e presupuesto di 2014 lo laga ser’é.
WILLEMSTAD — Promé Minister Ivar Asjes, na nòmber di Gobièrnu di Kòrsou, ta informá ku Gobièrnu ta kompartí den e dia di luto ku Gobièrnu di Hulanda a deklará pa
WILLEMSTAD — Ofisina di Turismo di Kòrsou (CTB) a informá ku a koregí e erornan ku a keda hasí riba
WILLEMSTAD – E kaso-Magnus lo tuma lugá normalmente na Stadhuis. Asina bosero di korte, Maurice de Kort a konfirmá. E
WILLEMSTAD — Dekano di Kuerpo Konsular Kòrsou, sra. Helga Mensing ta retirá di e funshon aki entrante 1 di ougùstùs
WILLEMSTAD – Awe mainta diferente mandatario i parlamentario a presentá na Representashon di Ulanda na Kòrsou pa asina firma e
WILLEMSTAD- Resientemente Ofisina di Turismo di Kòrsou (CTB) a tene un ‘Road Show’ di 4 dia na e parti sùit
WILLEMSTAD – Lo tin un screen grandi pa mira homenahe di Rignald Recordino na Áwasa, asina e organisadónan di CNSJ


text:
WILLEMSTAD – E sospecho tabata tei kaba, pero awor si por konfirmá ku facebook sa tur kos di nos bida! Un triki di marketing pa un wega nobo “Watch Dogs” ta pone hendenan ku tin un perfil riba facebook por wak kuantu informashon Facebook a kolekta di nan bida. E kampaña yama “Digital Shadow,” kual te ainda ta solamente optenibel na Merka.
Loke Digital Shadow ta hasi ta saka informashon pa traha un dosier di bo perfil pa e wega. Nan ta analisá bo pòrtrètnan, komentarionan, hendenan ku bo sa interkambiá kuné, hendenan ku ta wak bo perfil i hendenan ku abo ta subi riba esun di nan , pa por kalkulá bo personalidat, kuantu sèn bo ta gana, i asta ken nan por usa kontra di bo.
Digital Shadow ta mas ku un wega. Nan por asta saka afó ki ora usadónan di Facebook ta mas aktivo i na ki parti di mundu nan ta.
E kampaña di merkadeo aki ta dependé di konfigurashon di privasidat (privacy settings). Mas estrikto e ta, ménos informashon nan por haña. E kuestion di privasidat i mal uso di informashon riba Internet ta unu ku ta sumamente diskutí. Ta parse ku Facebook mes ta purbando di kolekta tur klase di informashon di hende pero ta disfrasá esei komo “wega.” Un konseho ahustá boso “privacy settings.”
Pa algun aña kaba mester duna bo “fingerprint” pa drenta e parkenan di Disney i awor nan tin asta pulseranan di GPS ku por sigui bishitantenan den e parke. E pregunta ta, kiko mas nan lo òf ta hasiendo kaba ku tur e informashonnan aki?


text:
LAS VEGAS/Merka – Un MGM Grand Arena kolmá ku 15.621 hende, tabata senario pa e revancha entre e filipino Manny Pacquiao i e Merikano Timothy Bradley, ku e filipino logrando e viktoria pa desishon unanime.
Despues di 22 luna sin un titulo, ayera e filipino Manny Pacquiao a logra un viktoria kontra di e bòksdó Timothy Bradley i di e forma aki ta konkista e titulo wèlter OMB (Organisashon Mundial di Bòkseo).
Manny Pacquiao di e forma aki ta logra venga di Timothy Bradley i ta kibra e invikto tambe di e boksdo merikano.
E pelea tabata unu basta emoshonante, pero mester remarka si ku ámbos bòksdó tabata basta erátiko durante e pelea. Bradley a trata na deskonsertá su rival, pero esaki a sali mas den su kontra ku na su fabor miéntras ku Pacquiao tambe no a lusi mes rápido ni mes asertá manera algun tempu atras.
Pacquiao a logra e viktoria pa desishon unánime ora ku 2 di e 3 wesnan a dun’é gana 116-112 i un wes a mir’é 118-110. Pacquiao awor tin rèkòrt di (56-5-2, 38 KOs) mientras ku Timothy ku a perde su invikto tin èkòrt awor di (31-1, 12 KOs)
Maske ku e merkado a redusí pa e filipino, awor tur kos ta indiká ku Pacquiao ta bai en buska di un pelea kontra e siguiente rivalnan ku ta Mayweather, Márquez òf Collazo. E bòksdónan menshoná sigur ta interesante pa e kampion mundial Manny Pacquiao.


text:
HULANDA – E futbolista di nos, ku a logra na anotá pa nan timnan di futbòl hulandes, durante di e último dianan den kompetensianan na Hulanda ta Guyon Fernandes, Ricardo van Rhijn i tambe Anton Jongsma.
Guyon Fernandez a anotá 2 biaha den e goliada di 5-1, den wega bálido pa “KNVB Beker”, ora ku PEC/Zwolle a golia Ajax 5-1, despues di tabata atras 1-0. Ricardo van Rhijn a anotá e úniko gol di Ajax.
Den wega bálido pa kategoria amatùr den Topklasse ku ta hunga djasabra na tera friu, Anton Jongsma a anotá 1 gol, pa yuda su tim WKE gana di FC Lienden 3-1. Den e wega aki, Angelo Zimmerman tambe a mira akshon huntu ku Anton Jongsma, pa WKE.


text:
Boneiru, Sint Eustatius i Saba (Karibe Hulandes) tin un status nobo komo munisipionan partikular. Ku e status aki nan ta pertenesé direktamente na Hulanda. For di 10 di òktober 2010 Hulanda ta tuma e tareanan atministrativo di gobièrnu di Antia Hulandes pa su kuenta.
Munisipionan partikular
Ku nan status nobo di “munisipio partikular” e islanan a keda ofisialmente rekonosé komo “entidat públiko” di Hulanda. Esaki ta regla den Wet Openbare lichamen BES (Lei Entidatnan Públiko BES). Otro entidatnan públiko ta Reino, munisipio-, provinsia- i institushonnan di derecho públiko pa ehekushon di tareanan di kaminda, kanal i haf.


text:
2009-02-03 Nieuwe krachten voor serie nieuwe opleidingen
Dia 3 di febrüari 2009.
Ekonomia Fiskal i Master den Accounting na UNA
UNA ta atraé hende nobo pa seri di estudio nobo
WILLEMSTAD – Ultimo añanan Universidat Nashonal di Antia (UNA) a kuminsá diferente estudio nobo (manera Bachelor Social Work, Lerarenopleiding Spaans, Lerarenopleiding Funderend Onderwijs) i ta sigui bela yena riba e mesun ruta aki. Estudio nobo ta habri oportunidatnan nobo pa hubentut di Kòrsou i ta duna brio nobo na UNA.
Accounting
Por ehèmpel, pa basta tempu UNA tin e intenshon pa kuminsá un estudio Master pa Accounting. Durante último lunanan e Rector a hiba deliberashonnan ku Universidat Erasmus na Rotterdam i e koperashon aki awor ta haña formanan mas konkreto. E loke ke logra ta pa dia 1 di sèptèmber e aña aki mes kuminsá ku e estudio di Master den Accounting. E estudio pòst-inisial pa Register Accountant tambe ta den tapara.
Pa esaki UNA a logra kontratá señora Anita Sewberath Misser RA, un profeshonal tremendamente kalifiká. El a drenta servisio komo desaroyadó di programa pa e estudio Master en kestion. Señora Sewberath Misser tin un karera ekstenso. Pa hopi aña el a traha lokalmente den e ramo di akountent eksterno i e ta dosente partaim kaba pa Bachelor den Accounting na UNA. UNA tin alrededor di 500 studiante pa Accounting. Asina UNA ta kontribuí tambe na yena un nesesidat ku ta eksistí den e ramo profeshonal i na e sektor komersial.
Ekonomia Fiskal
UNA tin mas plan, entre otro pa entrante dia 1 di sèptèmber awor start ku e estudio riba nivel di Bachelor pa Ekonomia Fiskal. Esaki lo sosodé en koperashon estrecho ku Fontys Hogescholen. UNA a kontratá drs. Paul Cornelissen di Fontys komo desaroyadó di programa. Señor Cornelisse no ta deskonosí na Kòrsou. Durante su estudio el kore stazje na Loyens & Loeff aki. UNA tin tur konfiansa ku e lo sa di hinka un bon estudio den otro. Di parti di sektor komersial, banko, ofisina di konseho fiskal i kompanianan di trùst ya a mustra entusiasmo pa e estudio nobo aki. E estudio Ekonomia Fiskal lo ta hopi práktiko ku den situashonnan di trabou ta konsentrá riba e abilidatnan pa por Produsí, Prosedé i Konsehá dentro di e situashon fiskal lokal.
Por antisipá ku e Fakultat Sosial Ekonómiko (SEF) lo konosé un ekstenshon grandi di dosente pa por brinda tantu e estudionan eksistente ku mas personal fiho, komo esnan nobo ku dosente bon profeshonal. Ta trata aki sigur di 12 puesto nobo di trabou pa kua e siman aki mes lo saka aviso den medionan di komunikashon pa por yena puestonan habrí.
Ménos brain drain
Ofresiendo mas oportunidat pa skohe, UNA ta spera di por logra ménos brain drain den e sentido ku hóbennan ku potensial ku lo no bai i keda den eksterior. E espektativa ta ku mas studiantenan di VWO lo skohe UNA pa motibu di e posibilidatnan atraktivo nobo aki.
Student Service Center na UNA por asistí studiante i si mester lo referí nan na e fakultatnan korespondiente. Student Service Center t’ei pa studiante, tantu esnan prospekto, komo esnan studiando na UNA kaba. Tin ora fiho di konsulta i posibilidatnan pa traha sita personal.
3 februari 2009.
Fiscale Economie en Master in Accounting aan UNA
Nieuwe krachten voor serie nieuwe opleidingen
WILLEMSTAD – De Universiteit van de Nederlandse Antillen (UNA) heeft de laatste jaren succesvol diverse nieuwe opleidingen gestart (zoals Bachelor Social Work, Lerarenopleiding Spaans, Lerarenopleiding Funderend Onderwijs) en gaat met volle kracht op deze weg voort. Nieuwe opleidingen geven nieuwe kansen voor de jeugd van Curaçao en geven nieuw elan aan de UNA.
Accounting
Zo is de UNA al geruime tijd voornemens een Master opleiding in Accounting te starten. Hierover heeft de rector de afgelopen maanden met de Erasmus universiteit in Rotterdam gesprekken gevoerd en die samenwerking heeft nu concreter vormen aangenomen. Het streven is om per 1 september dit jaar te starten met een Master in Accounting. Ook de postinitiële opleiding voor Register Accountants zit in de pen.
De UNA heeft hiervoor met mevrouw Anita Sewberath Misser RA een uitstekend gekwalificeerde professional weten aan te trekken. Zij is in dienst genomen in de functie van programma ontwikkelaar voor de betreffende Master opleiding. Mevrouw Sewberath Misser heeft een uitgebreide staat van dienst. Zij heeft vele jaren lokaal gewerkt in het externe accountantsberoep en is al part time docent voor de Bachelor in Accounting aan de UNA. De UNA heeft circa 500 studenten Accounting. Hiermee levert de UNA ook een bijdrage aan de behoefte die er bestaat in de beroepsgroep en bij het bedrijfsleven.
Fiscale Economie
De UNA heeft nog meer plannen en wel om met een Bachelor opleiding Fiscale Economie te starten, eveneens per 1 september 2009. Dit zal in nauwe samenwerking met Fontys Hogescholen geschieden. Drs. Paul Cornelissen van Fontys is als programma ontwikkelaar hiervoor door de UNA aangetrokken. De heer Cornelisse is geen onbekende. Tijdens zijn studie heeft hij stage gelopen bij Loyens & Loeff op Curaçao. De UNA heeft er alle vertrouwen in dat hij een goede opleiding zal neerzetten. Het bedrijfsleven, banken, belastingadvieskantoren en trustmaatschappijen hebben zich al enthousiast getoond voor deze nieuwe opleiding. Fiscale Economie zal een praktijkgerichte opleiding worden die zich in werksituaties toespitst op het kunnen Produceren, Procederen en Adviseren in de lokale belastingsituatie.
De Sociaal Economische Faculteit (SEF) zal een forse uitbreiding van personeel tegemoet zien om zowel de bestaande opleidingen van meer vast personeel, alsook de nieuwe opleidingen van goede professionals te voorzien. Het gaat om zeker 12 nieuwe arbeidsplaatsen waarvoor de advertenties voor de vacatures deze week in de media verschijnen.
Minder braindrain
De UNA hoopt met meer keuzemogelijkheden aan de UNA minder braindrain te bewerkstelligen van jongelui met potentie die naar elders vertrekken en wegblijven. De verwachting is dat meer VWO studenten voor de UNA zullen gaan kiezen met deze aantrekkelijke nieuwe mogelijkheden.
De Student Services Center aan de UNA kan studenten te woord staan en eventueel doorverwijzen naar de betreffende faculteiten. De Student Services Center is er voor zowel aankomende als huidige UNA studenten. Er zijn spreekuren en mogelijkheden om persoonlijke afspraken te maken.


text:
2008-09-29 Ta pidi inspektornan di ense├▒ansa pa in
UNA: orario di SEF ta funshoná pa mas ku 95%
Ta pidi inspektornan di enseñansa
pa investigá e roster di lès na UNA
WILLEMSTAD – Riba proposishon di rector magnificus profesor Jeanne de Bruijn di Universidat Nashonal di Antia (UNA), for di djaluna por hasi un apelashon riba e inspektornan di enseñansa pa investigá kurso di e lèsnan na universidat. Miéntras ku mando di UNA ta deklará ku e programa edukashonal ta funshoná debidamente, gruponan di studiante ta insistí ku falta hopi ainda. Pa haña klaridat riba e deklarashonnan kontradiktorio aki, ta bai buska refugio den e medida aki k konsentimentu di e minister di enseñansa.
Segun gerensia di UNA, deliberadamente ta pinta e sirkunstansianan di lès na universidat mas malu ku nan ta den realidat pa krea un ambiente negativo. For di fuentenan propio a sali ku e orarionan di lès na tur fakultat di UNA, inkluso esun di SEF (fakultat sosio-ekonómiko) ta funshoná hopi bon mes ku un skor di riba 95%. Kasi tur dia e dekano interino di SEF ta deliberá ku Konseho di Studiante i e asosiashon di studiante UNESE. For di e kontaktonan frekuente di e gruponan di studiante aki ku e rector magnificus a forma un task force ku ta atendé e orario di lès (rooster) ku tur esnan envolví. E studiantenan tambe ta representá eiden. Despues di un apertura di e aña akadémiko nobo ku poko beheit, apénas un siman pasá a konstatá ku tin dosente pa tur e alrededor di 200 materianan pa siman, ku eksepshon di un materia, i ku konsekuentemente por duna lès. Tur informashon di orario, pero tambe datonan di midterms, lès atrasá, etc. ta disponibel pa studiantenan riba Internèt i e studiantenan a laga sa ku nan ta kontentu ku esei. Esei ta mustra ku e programa di edukashon ta hopi bon bou di kontròl, te asina leu e fuentenan for di UNA mes. Sigur si tuma na konsiderashon ku e dekano anterior semper tabata bisa ku un skor di 100% ta irealístiko, pasobra semper tin un dosente malu òf den eksterior i tambe pasobra ta traha ku dosentenan partaim ku de bes en kuando mester sigui otro orario.
Inspektornan por sigui lès
Pa motibu ku tòg studiantenan di SEF ta keda bisa ku nan ta víktima di e fayonan den e programa di enseñansa, Hunta di Supervishon tambe por bai di akuerdo ku e idea di e rector magnificus pa apelá na un partido neutral di afó ku por ta outorisá pa bin tira un bista paden na e universidat. Por pidi e inspektornan di enseñansa ku ta den servisio di Gobièrnu Sentral no únikamente pa studia e orario di enseñansa, pero tambe pa nan asistí na e lèsnan pa averiguá ki materia ta atendé durante college.
Ademas, djaluna rector magnificus lo invitá e hunta di studiante i dosentenan di SEF pa un reunion riba término hopi kòrtiku pa eliminá tur e fayonan i tur otro kos relashoná kuné mas lihé posibel. Esei ta sosodé tambe relashoná ku korespondensia resien riba e materia aki.


text:
2009-04-24 Ministerraad te gast bij Santa Barbara
Dia 23 di aprel 2009.
Konseho di minister di bishita na Santa Barbara
WILLEMSTAD – Awe mainta Konseho di Minister i gerensia di Banko Sentral di Antia tabata di bishita na Santa Barbara Plantation pa wak ku nan mes wowo kon e proyekto aki ta desaroyando. For di laman, riba un boto di e skol di buseo Ocean Encounters, e wéspetnan a haña un bon bista riba kon ekstenso e proyekto di Hyatt Regency Curaçao Golf Resort, Spa & Marina ta. Tokante henter e proyekto nan a haña amplio splikashon di Project Manager Rod Moser di Santa Barbara Plantation.
Seguidamente for di Seru Boca Marina e wéspetnan a bai den konvoi pa e hotèl den konstrukshon kaminda nan a haña mas splikashon di e ekspertonan riba tereno di konstrukshon Rob Ketelaars i Ton van Schaick. For di e kambernan ku nan a bai wak nan a kana bai pa e espasio gigantesko di resepshon kaminda ta bin tambe un galeria di pakus, un ballroom grandi ku kapasidat pa akomodá te 650 hende, i kambernan mas chikitu na banda for di unda tin un bista estupendo riba laman grandi, entrada pa Spaanse Water i riba Barbara Beach. Ku tur forsa ku tin e trahadónan ta trahando duru pa kumpli ku e fecha ultimativo pa kaba e trabou aki pa fin di e aña aki. Te awor aki e konstrukshon ta kompletamente konforme skema, asina direktor Ton van Schaick di e kontratista prinsipal MNO Vervat a sigurá. E mandatarionan tabata hopi satisfecho pa a konstatá ku ta konstruyendo den gran mayoria ku trahadó lokal ku durante un periodo bastante largu ta gana nan pan na e proyekto grandi aki.
Na final a ofresé e dignatarionan un refresko i un pasapalu riba e patio pegá ku e kamber ku ta sirbi komo modelo pa nan mira kon e interior di e 350 kambernan di hotèl ta bira konforme e instrukshonnan determiná di antemano. Aya nan por a tira un bista tambe riba e plan maestro di e proyekto, ku ta konfirmá ku e proyekto hotelero aki ta grandi pa un isla manera Kòrsou, pero ku tòg e hotèl mes ta kai chikí den konteksto di e área kompleto di Santa Barbara ku ta full den desaroyo awor aki.
Entre esnan ku a honra Santa Barbara ku nan bishita awe mainta tabata Promé minister Emily de Jongh-Elhage, Minister Ersilia de Lannooy di Finansa, Minister Hubert Martis di Asuntunan Ekonómiko, Minister Maurice Adriaens di Tráfiko i Transporte, Minister Omayra Leeflang di Enseñansa, Sekretario di Estado Noris Gomes di Asuntunan di Personal i e sekretario athuntu di Konseho di Minister Judric Pietersz. E dos miembronan di gerensia di Banko Sentral ta señornan Emsley Tromp i Gerald Hasselmeijer.
PERSBERICHT
23 april 2009.
Ministerraad te gast bij Santa Barbara
WILLEMSTAD – Vanochtend waren de Antilliaanse Raad van Ministers en directieleden van de Bank van de Nederlandse Antillen de gasten van Santa Barbara Plantation om er met eigen ogen te zien hoe het project zich ontwikkelt. Op een boot van de duikschool Ocean Encounters kregen de gasten vanaf de zee een goede kijk van de uitgestrektheid van het project van het Hyatt Regency Curaçao Golf Resort, Spa & Marina. Over het hele project kregen zij uitvoerig uitleg van Project Manager Rod Moser van Santa Barbara Plantation.
Vervolgens toog het gezelschap vanaf de Seru Boca Marina per bus naar het hotel in aanbouw waar zij aanvullend uitleg kregen van de bouwkundige experts Rob Ketelaars en Ton van Schaick. Van de kamers in aanbouw werden zij geleid naar de enorme ontvangsthal waar een winkelgalerij, een grote ballroom die een capaciteit heeft tot 650 mensen, en bijkamers komen van waaruit bovendien een uitstekend uitzicht bestaat over de wijde zee, de ingang van het Spaanse Water en Barbara Beach. Met man en macht wordt gewerkt om de gestelde deadline van eind dit jaar te halen.
Vooralsnog ligt de bouw geheel op schema, zo verzekerde Ton van Schaick van hoofdaannemer MNO Vervat. De bewindslieden toonden zich er voorts verheugd over dat het voornamelijk lokale bouwvakkers zijn die gedurende een flinke periode een boterham verdienen op dit grote project.
Tot slot kregen de hoge gasten op de patio bij de modelkamer, die al geheel is ingericht conform de vooraf gestelde normen om een idee te geven hoe de 350 kamers eruit gaan zien, een drankje en een hapje aangeboden. Daar konden zij op het masterplan zien dat hoe groot dit hotelproject ook is voor een eiland als Curaçao, maar dat dit binnen de context van het hele gebied van Santa Barbara dat volop in ontwikkeling is toch maar een vrij klein onderdeel is van die totaliteit.
Onder hen die Santa Barbara vanochtend vereerden met hun aanwezig waren Minister President Emily de Jongh-Elhage, Minister Ersilia de Lannooy van Financiën, Minister Hubert Martis van Economische Zaken, Minister Maurice Adriaens van Verkeer en Vervoer, Minister Omayra Leeflang van Onderwijs, Staatssecretaris Noris Gomes van Personeelszaken en adjunct-secretaris van de Raad van Ministers Judric Pietersz. De twee directieleden van de Bank van de Nederlandse Antillen waren Emsley Tromp en Gerald Hasselmeijer.


text:
Kambionan pa e habitantenan
For di dia 10 di òktober 2010 habitantenan di Karibe Hulandes tin e mesun derechonan ku Hulandesnan tin, pa motibu ku for di e fecha aki e islanan ta munisipionan Hulandes.
Naturalmente nan ta keda mantené nan propio kultura. Esaki ta algu propio di e habitantenan. Tambe tin i lo bini previshonnan nobo òf previshonnan mehorá.
Ehèmpel:
- seguro pa gastunan di malesa pa tur hende;
- previshonnan mehorá den kuido (hospitalnan spesialisá, mas ambulans);
- previshonnan mehorá den enseñansa (programanan di rekuperashon pa eliminá atrasonan di enseñansa, rekapitulisashon di maestronan, métodonan nobo di lès, edifisionan nobo pa skol);
- bibienda soshal di hür pa hende ku ingreso abou;
- awa potabel limpi;
- un kuerpo polisial nobo, bombero i ambulans ku un sentro di informashon;
- for di dia 1 di yanüari 2011, dòler merikano a bira e sistema monetario nobo;
- aeropuerto i hafnan ku ta mihó sigurá;
- derecho di voto pa Tweede Kamer (Parlamento Hulandes) na Hulanda.


text:
“Ban Move pa Salud”:
Diadomingo dia 6 di juli 2014 ta tuma lugar e “5th Annual Nature Walk & Run” organisa pa Thrill Walkers S.V. E actividad aki ta tuma lugar den nos Parke Nacional Arikok y ta cuminsa exactamente pa 6’or di mainta. Despues di e caminata exitoso di aña pasa, Thrill Walkers S.V. ta brindabo otro oportunidad pa bin cana of core den naturalesa.
Ya for di 5:15a.m. miembronan di Thrill Walkers S.V. lo ta den Parke Nacional Arikok pa cuminsa cu tur preparacion pa e “Nature Walk & Run”. Participacion ta solamente Afls. 5,- y por cumpra ticket prome cu salida riba diadomingo mainta mes.
Directiva y miembronan di Thrill Walkers S.V. ta invita henter comunidad y amantenan di un dushi caminata, pa bin participa y disfruta alabes di e tremendo ambiente di paz y trankilidad cu tin mainta trempan den nos Parke Nacional Arikok y goza di un bunita salida di solo.
Riba e diadomingo mainta, participantenan tin e escohencia pa cana/core 5K of ta dicidi pa tuma e reto y bay poco mas largo cual distancia ta bira 9K. Salida di e caminata ta xactamente pa 6’or di mainta for di e Parkinglot paden di parke y ta bay direccion pariba. Riba e mesun ruta y caminda ta bolbe y finalisa den e Parkinglot. Lo tin ‘refreshments’ durante y despues di e caminata, como tambe fruta.
Thrill Walkers S.V. ta spera di mirabo, comprometi diadomingo mainta pa cuminsa enfoca y traha conscientemente riba bo movecion y salud, na caminda pa bo logra un estilo di bida mas saludabel pa bo mes y naturalmente pa bo famia y tur bo sernan keri.


text:
WILLEMSTAD – Djasabra último 28 di yüni a tuma lugá e gran Final pa loke ta trata e Kampionato Nashonal ‘ARBO Consult’ di Futsal di Kòrsou den Sala Errol Rooi den S.D.K
Den e promé partido ku tabata pa di tres i di kuater lugá, e ekipo di OCEAN VIEW F.A. a enfrentá e ekipo di THE WARRIORS i mester bisa ku tabata e ekipo di Ocean View F.A. a bai ku e viktoria den e partido aki.
E partido final e ekipo di SAN LUCAS a enfrentá DON BOSCO den un partido ku tabata sumamente emoshonante ku San Lucas a sabi tòg di sali for di e porta grandi ku skor pèrta di 5-4 i asina titulá Kampion pa di shete biaha i laga e ekipo di Don Bosco komo Supkampion.
Despues di e partidonan a hasi entrega di premio den Sala Errol Rooi mes kaminda a entrega un bunita Kopa na e kuater ekiponan, Ashar Bernardus tambe a risibí un plaka komo máksimo goliado di e Kampionato i a hasi entrega di diploma tambe na personanan ku a terminá nan kurso di Arbitro ku éksito.


text: WILLEMSTAD -- E aliansa KLM/Air France ta dispuesto pa yuda Corsou cu promocion riba mercado Hapones. Esey ta resultado di e bishita cu minister di Desaroyo Economico minister Stanley Palm tabatin cu Luc Delaplace, director di KLM/Air France Asia na Tokio. Minister Palm ta na Hapon relaciona cu e homenahe na Wladimir “Coco” Balentin cu a kibra e record di honor di un temporada den liga Hapones. Durante e reunion a resulta cu KLM/Air France ya pa algun tempo ta trahando duro den posesion aumento di Amsterdam como e hub pa Europa y ta mira e promocion cu Corsou a haya, danki na Wladimir “Coco” Balentien, como un oportunidad pa por cristalisa e promocion aki. Delaplace y minister Palm a delibera tambe riba e opcion pa por promove Corsou y Hulanda den e mercado Hapones como un dobel destinacion caminda cu tur dos pais ta sali beneficia. Minister Palm a gradici personal di KLM/ AirFrance Asia pa disponibilidad pa yuda engrandece turismo na Corsou. Tambe Minister Stanley Palm a reuni cu sra. Harue Nakagawa cu ta director di “Netherlands Board of Tourism & Conventions” (NBTC) su seccion na Hapon. NBTC ta representa pa Corsou un oportunidad pa por tin representacion den e mercado Hapones pa medio di campañanan di promocion den e forma cu ta wordo haci pa Hulanda. Hapon ta un pais cu tin 127 miyon habitante cu un economia cu un crecemento di GDP di 600 mil miyon dollar cu ta ekivalente na 9% di economia di mundo. Haponesnan ta ricibi pa aña 20 dia di vacacion paga y ta conoci di ta gusta biaha pa asina conoce arte, historia, cushina local, cultura y pa explora paisnan unico. Ta conoci tambe cu turista Hapones no ta importa e distancia di nan biahe. Pa NBTC esaki ta e momento ideal pa Corsou situa su mes como e destinacion nobo y creciendo dor di sigui promove Wladimir “Coco” BalentinYiu Corsou na Hapon. Esaki por crea oportunidadnan unico pa Corsou den turismo, asina a bin dilanti.